Amaiur Batailoia - Wikipedia, entziklopedia askea.\n19. Amaiur Batailoia (garaiko grafian 19. Amayur Batailoia) 1936tik 1937ra Eusko Gudarosteko bataloietako bat izan zen, hain zuren ere 19. batailoia. EAJ alderdiari atxikia zegoen, batailoi honen komandantea Rufino Rezola ordiziarra izan zen, Eusko Jaurlaritzako Defentsa Saileko idazkaria zen Joseba Rezolaren anaia.\nArtikulu hau batailoiari buruzkoa da; beste esanahietarako, ikus «Amaiur (argipena)».\nEusko Gudarosteko 19. Amaiur Batailoiko Goierri konpainiako gudari taldea. Bizkaia, 1937.\nHasiera batean batailoi hau osatu zuten konpainiak hauek izan ziren:\nArrasate konpainia (Gorroñagoitia kapitainaren agindupean).\nArturo Kanpion konpainia (Francisco Prieto kapitainaren agindupean).\nSukarrieta konpainia (Agapito Uriarte kapitainaren agindupean, bizkaitarrez osatua eta metrailadoreez hornitua).\nGoierri konpainia (Gabiriko herritarrez osatua).\nUriarte komandanteak bere azken egunetan bere batailoiak Berriztik Santoñarako izan zuen ibilbideaz istorio bat idatzi zuen. Kontakizun hura El Dueso espetxean idatzi zuen, eta 1956an argitaratu zen.\n1936eko abenduan Urduñako frontean parte hartu zuen, San Pedro mendian galera ugari jasan zituelarik. Horien artean, batailoi honetako Arturo Kanpion konpainiako Francisco Prieto kapitainarena barne. Arabako frontean gudua amaiturik, Amaiur bataloiak guda-lerroan 533 gudari zituen, kuartel zerbitzuetan berriz 40. Beste 44 zauriturik zeuzkan, eta beste 8 gaixoturik.\nAmayur Batailoiko zigilua.\n1937ko otsailean Asturiasen Saseta Brigada osatu zuten beste hainbat batailoirekin batera parte hartu eta galera ugari jasan zituen, 30 hildako barne, hauetako gehienak Areces herritik atzerantz egiteko unean etsaiaren lur eremuan geldituak. Otsailaren 21tik 23ra Nalon ibaiaren zeharkatze unean pairatutako galerak zenbatu ezkero, 10 hildako, 23 desagertu, 85 zauritu eta 24 gaixo izan ziren. Erasoaldiaren porrotaren ostean Asturiasko frontean kokatua izan zen, martxo amaieran Bilbora itzuli zen arte. Zenbait galera gehiago ere jasan zituen, hortaz denera 42 hildako eta desagertutara ailegatu ziren, baita ehunen bat zauritutara ere.\nApirilaren hasieran Olaetan borrokatu zen. Gero Urkiolako eremua defendatu zuen, hurrengo hilabetean lehenbizi Sollubeko guduan eta ondoren Bizkargin parte hartu zuen. Ekainean Artxandako guduan nabarmendu zen, honetan Banderas mendiaren defentsan parte hartu zuelarik. Abuztuan Santanderren atzeman zuten. Denera gerra ekintzetan 125 hildako izan zituen, honela gerrak gehien zigortu zituzten batailoi abertzaleetako bat izan zelarik.\n↑ http://www.euskomedia.org/PDFAnlt/vasconia/vas31/31305343.pdf Euskomedia.org\n↑ Erref. Andrés Mª de Irujo. "Boletín del Instituto Americano de Estudios Vascos" (1958-59).\n↑ http://www.euskomedia.org/aunamendi/21684?q=amayur&numreg=2&start=0 Batallón Amayur. Auñamendi Entziklopedia.\nAzken aldaketa 30 maiatza 2020(e)an, 10:30(e)tan\nOrriaren azken aldaketa: 30 maiatza 2020, 10:30.


Hankak, burua eta anbizioa – Tropela.eus bloga\nBidaltzailea:Raul Perez\t 2010-08-26 2010-08-26 31 iruzkin Hankak, burua eta anbizioa sarreran\nAurrekoan, Tropela taldeak hautagai nagusi bezala jarritako sei txirrindulariek itzulia irabazteko aukera aztertu genuen. Igor Anton ez zegoen multzo horretan, euskaldunen taldetxoan baitago. Ezin bi multzotan egon, baina Antonek lehen postuetan behar luke.\nZur eta lur utzi gintuen 2006an, Vueltako etapa bat irabazita. Hurrengo urteetan erorikoek kalte handia egin zioten Galdakaoko igotzaileari. 2008an, adibidez, sasoian zegoela lurrean geratu zen, tropela Anglirun gora hastean zela. 27 urte ditu Euskaltel Euskadiko txirrindulariak. Adin ezin aproposagoa. Tourrean ez zen egon, taldeak Vueltara sasoi bete-betean eraman nahi izan duelako. Duela aste gutxi Burgosen onenen pare ibili zen Lagunas de Neilako etapa nagusian. Baikor izateko nahikoa argudio. Jakina, ez du tematu behar sailkapen nagusiarekin, baina akatsa litzateke hasi aurretik amore ematea. Oso igotzaile ona da, eta mendi asko izango da Espainiako Itzulian: PeÃ±a Cabarga, Cotobello, Covadongako lakuak, Bola del Mundo… Itzulia irabazteko beste hautagaiak ere, jakina, ondo egongo dira ziur, baina gaindiezinak diruditen bi txirrindulariak, Contador eta Andy Schleck ez ditu aurrean izango Antonek. Beno, Andy Schleck parte hartzekoa da, bai, baina litekeena da Frank anaiarentzat morrontza lanak egitea.\n…Eta BeÃ±at Intxaustirekin ere, erne. Gazteagoa da muxikarra -24 urte-, baina Euskal Herriko Itzulian erakutsi zuen txirrindularia dagoela. Ez du Euskaltel Euskadin jarraituko datorren denboraldian, baina horrek ez du aitzakia izan behar onena ez emateko larunbatetik aurrera.\nTalde laranjak lehengaia badu. Anbizioz jokatzeko adina, nire ustez. Inork edo zerbaitek geldiarazten baditu Euskal Herriko txirrindulariak, errepidea edo aurkariak izan daitezela, baina ez euren burua.\nBidaltzailea:Raul Perez 2010-08-26 2010-08-26 Hemen argitaratua:Espainiako Vuelta, TxirrindularitzaEtiketak: Beñat Intxausti, Igor Anton


Lekualdaturiko langilea zara edo telelana egiten duzu?\nBizkaia Talentek Gizarte Segurantzari buruzko web-mintegi batean bildu ditu gai hauen eta beste batzuen gakoak, erakunde horren organismoen Euskadiko ordezkarien laguntzarekin\nBizkaia Talentek Gizarte Segurantzari buruzko web-mintegi bat antolatu du berriki, erakunde publiko horrek nola funtzionatzen duen jakiteko eta zenbait kontu hobeto ezagutzeko: kotizazioak, pentsioak, langabezia, telelana, etab. Horretarako, Alberto Tellería Moreno eta Guillermo Rosete Fuentes bildu ditu, Bizkaiko Gizarte Segurantzako Diruzaintza Nagusiko (GSDN) Administrazio Zuzendaria eta Gizarte Segurantzako Institutu Nazionaleko (GSIN) Pentsiodunen Probintzia Zuzendariordea, hurrenez hurren.\nGSIN eta GSDN erakunde publikoak Gizarteratze, Gizarte Segurantza eta Migrazio Ministerioari atxikita daude, Gizarte Segurantzako Sistemaren kudeaketaren barruan:\nGSIN: Gizarte Segurantzako Sistemaren laguntza ekonomikoak kudeatzen eta administratzen ditu, IMSERSOk edo autonomia-erkidegoetako zerbitzu eskudunek kudeatu beharrekoak izan ezik, bai eta osasun-laguntza jasotzeko eskubidearen aitorpena ere, legeria aplikagarria nazio-mailakoa edo nazioartekoa den alde batera utzita.\nGSDN: enpresen inskripzioa kudeatzen eta izapidetzen du; langileen afiliazioa, altak eta bajak; kotizazioaren eta kuoten eta Gizarte Segurantzako Sistema finantzatzeko gainerako baliabideen bilketaren kudeaketa eta kontrola; etab.\nHona hemen, laburbilduta, saiotik ateratako zenbait gako:\nOinarrizko printzipioa: lan egiten den herrialdean kotizatu behar da.\nTelelana: kotizatzen den herrialdean lan egin behar da.\nLekualdaturiko langilea: zure enpresak lan egitera beste herrialde batera bidaltzen bazaitu, herrialde horretako Gizarte Segurantzari jakinarazi behar dio. Kasu honetan, hiru egoera gerta daitezke:\nEuropar Batasuna (EB)/Europako Esparru Ekonomikoa (EEE)/Suitza: inolako izapiderik egin gabe, Espainiako Gizarte Segurantzari gehienez 2 urteko epean jakinarazita.\nEspainiarekin aldebiko hitzarmena duten 25 herrialde.\nEspainiarekin hitzarmenik ez duten herrialdeak.\nBrexita: 2021eko urtarrilaren 1a baino lehen lekualdaturikoen egoera Brexitaren aurreko bera da, Europar Batasunarekin 15 urteko akordioa sinatu ondoren.\nPentsioak: azken kotizazioa non egin den edo bizitokia non dagoen, herrialde horrek ordaintzen ditu. Herrialdeak elkarren artean komunikatzen dira (ikus goian aipatu hiru egoerak), eta herrialde bakoitzeko legeekin batera “prorrata temporis” klausula aplikatzen da.\nAlta Gizarte Segurantzan: pertsona bat lanean hasten denean, haren alta automatikoki egiten da; hala, laguntzak jaso ditzake. Onuradunen kasuan, ezkontideak/seme-alabak, eskaera GSIN-n egin behar da.\nKontsultak GSDO-n: CASIA (Baimenduari arreta emateko zerbitzua) delakoaren bitartez egin daitezke.\nSakatu botoia web-mintegian** sartzeko*.\n*sartzeko, Bizkaia Talenten Be Basque Talent Network sareko kide izan beharra dago.\n**web-mintegia gazteleraz ingelesezko azpitituluekin.\nSakatu botoia Gizarte-Segurantzako Sistemari eta Estatuko Enplegu-Zerbitzu Publikoari (SEPE) buruzko informazio orokorra dokumentua irakurtzeko.


Zakurrak Parisen - euskalerriairratia.eus\nAitor Etxarte 2018-02-12 13:13\nEEBBetako errealitatetik hurbil gabiltza. Horretan nabarmentzen da, besteak beste, duen hegemonia kulturala. Alderdi Demokrata eta bere inguru epelean bizi diren intelektualak etengabean ari dira, hitz handi-ederrak erabiliz, eskuin populismo zabarraren kontura aurpegi kezkatiak jartzen edo diskurtso mengelak egiten.\nGurean oso ezaguna dugun joera da. Europan makina bat izen asmatu dira intelektual ustez demokrata eta ustez humanista, beti ere, kapital handien lagun hauek izendatzeko: boboak (burges-bohemioak), ezker-kabiarra, ezker-xanpaina…\nEz da ez gaur goizeko kontua. 1939. urtean Frida Kahlok Nickolas Murrayri idazten dio gertutik ezagutzen zituen intelektualen kontura esateko: Ez dakizu jende hau zein punturaino den zakurra (jatorrizkoan perra). Oka egiteko gogoa ematen didate. Intelektual nazkagarriak dira eta ezin dut beraien ustelkeria jasan. Gehiegizkoa da niretzat. Gehiago nahi dut tortillak saltzea Tolucaren azokan lurrean eserita, Pariseko artista zakurrekin tratuan aritu baino.


Etorkinek Espainiako batez bestekoa baino %40 gehiago gastatzen dute telefonia mugikorrean | Consumer\nEtorkinek Espainiako batez bestekoa baino %40 gehiago gastatzen dute telefonia mugikorrean\nTalde hori erakartzeko kanpainak egin dituzte operadoreek\nEgilea: mediatrader 2007-ko martxoak 27\nOperadore mugikorrek biztanleria-talde berriei ireki diete negozioa, hala nola etorkinei. Haien datuen arabera, Espainiako batez bestekoa (35,3 euro hilean) baino %40 gehiago gastatzen dute telefonia zelularrean.\nEnpresa horiek “talde bereziak” erakartzeko kanpainak hasi zituzten, besteak beste, etorkinak, helduak eta mugikorra erabiltzeko zailtasunak zituzten pertsonak, merkatua gainezka egiten hasi zela ikusi zutenez.\nHasieran, etorkina aurrez ordaintzeko bezero bat da, baina nolabaiteko egonkortasun ekonomikoa lortzen hasi ahala, kontratura pasatzen da, eta han tarifa merkeagoak lortzen ditu jatorrizko herrialdera deitzeko.\nHappy Móvil eta Levara operadore birtualek publiko horretan jarri dute arreta. Bestalde, Telefónica da Latinoamerikako etorkinen gogokoena, eta Vodafone, Ekialdeko herrialdeetakoena. Bezero horiek erakartzeko, bi konpainiek jendearentzako arreta-zerbitzuak jarri dituzte martxan beren hizkuntzetan.\nVodafoneren arabera, etorkinak 2,16 milioi erabiltzaileren %15 dira. Britainia Handiko konpainiak dio bezero horiek gama ertain eta altuko aparatuen alde egiten dutela.\ninmigrantes-eu movil-eu Telefonia\nNola jakin mugikorrarekin ordaindu ahal dudan?


Wikipedia, ikasteko baliabidea – Ikasle eta irakasle\nEntziklopedia modura dugu ezagun Wikipedia. Hori ere bada, jakina; izan ere, halaxe definitzen dute bertan: “entziklopedia bat da, lankidetzaz editatua, eleanitza, Interneten argitaratua, Wikimedia Fundazioa irabazi asmorik gabeko erakundeak sustengatua”. Hala ere, beste hainbat proiektu ere badaude hari loturik.\nWikipediaren kalitatea jarri izan da sarritan kolokan, baina zenbait ikerketak duen maila altua frogatu dute ingelesezko bertsioan behintzat. Elkarlana da, azken finean, duen arlorik sendoenetako bat. Maila zientifikoan ere ez zen ontzat entziklopedia honi aipu egitea, nik dakidala, entziklopedia honi aipu egitea, ezta maila jakina duten eskolako lanetan, baina beste edozein entziklopediari buruz antzekoa gertatuko litzatekeelakoan nago.\nBestelakoa da erabilera arrunta: nork ez du kontsultatzen bere gailu mugikorretik, ordenagailutik… Are: ezizen modura ere baliatu ohi da, ustez denetarik dakien pertsona horri egokitzeko (bat dut nik gogoan). Kontsultatu bai baina beste upeleko sagardoa da parte hartzea… eta ez naiz proiektua diruz laguntzeaz ari. Irakurtzea ere prozesu aktiboa dela ulertzen da egun baina harago joateko modua ere badago, ezta?\nEuskarako bertsioari dagokionez, bizi-bizi dago. 2001ko abenduaren 6an jarri zen abian Euskarazko Wikipedia, orduantxe egin baitzen lehendabiziko ekarpena. Garapen handia eta aldaketak izan ditu harrez geroztik. Azala bera urtarrilean berritu dute azken aldiz eta 360.000 sarrera baino gehiago dago honez gero. Erabiltzaileek dagoeneko sortutako atarien desberdinak badaude egun.\nEta azpimarratzeko beste kontu bat: Hezkuntza Atari bat dago. Honako hauekin egingo dugu topo bertan, besteak beste:\nOnline irakaskuntzarako dekalogo bat.\nJarduerak: artikulu bat idatzi, artikulu bat eztabaidatu, testu bat moldatu, testu bat grabatu, diagrama bat euskaratu, testu-iruzkinak, infografiak egin…\nLiburuxkak: Wikipedia ikasgelan (gida praktikoa), Irakasleentzako oinarrizko azalpenak, Wikipedia ezagutu, Wikipedia irudiztatzen…\nWikipedian idazteko gidak.\nWikimedia Foundation / CC BY-SA (https://creativecommons.org/licenses/by-sa/3.0)\nLaburbilduz: ikasteko modua ere badago era aktiboan parte hartuz. Bai; beste urrats bat emateko bidea badago irakurtzetik harago, ikasleak kontsumitzaile soil izan ez daitezen eta prosumirtuatzaile izatera iritsi, Héctor Ríos adiskideak eHIZPIDE aldizkarian proposatutakoari jarraikiz. Hemen ez da hitz berria; 2017ko irailean adierazi nizun legez, “jaso, ekoitzi eta partekatzen edota elkarri eragiten dion pertsona” da prosumirtuatzailea.\nPosted on 2020/06/21 2020/06/21 Author Iñaki MuruaCategories baliabideak, eskolarakoak, materialak, Sarekoak, teknologiaTags eHIZPIDE, Héctor Ríos, ikastea, irakurmena, Prosumirtuatzaileak, Wikipedia\nPrevious Previous post: “Bilbainos, go home”\nNext Next post: Euskal karaokeak, 12 urtez lanean Gabi de la Maza


Irun-Jaizkibel-Pasaia-Ulia-Donostia | Ruta Auzokalte, País Vasco (España)- GPS track\nsenderismo (senderismo Ibilbide onenakEspainia tik → Euskadi → Auzokalte )\nBisitak 639, kokapena 29\n03 DIC 2016 09:08\nIbon Martinen "El Faro del silencio" nobela irakurtzeaz bukatzen ari nintzenez, istorioa gertatzen zen lekutik pasako zen ibilbide bat pentsatu eta honako hau egin nuen.\nPasaian ia ordubete bota nuen lasai ederrean nobela irakurtzeaz amaituz. Eta hortik protagonista bizi zen Faro de la Platara.\nEguraldi bikaina, zerua garbi eta Matxitxako lurmuturretik Landatako itsasertz luzea ikusteko aukera eman zidana. Ezin hoabeagorik izan.\nIbilbidearen denborak ez dira oso baliagarriak izango, ze leku askotan denbora dexente egon bainintzen geldirik.\nIrundil 9:10 etan atrera eta Pasai Donibanera 13:30 aldera iritsi nintzen. pasai San pedrotik Grosera ordu pare bat inguru tardatu nituen. gero, denbora dexente eman nuen Donostian Grosetik Renfeko geltokira joan bitartean.\nPuntu honetan, eskuinerantz abiatzen den aldapa piko hori hartu behar dugu. berrehun edo hirurehun metro gorago Jaizkibelko argazkian erdian ikusten zaion "cortafuegos" horretara iritsiko zara. Behin hor, utzi gabe goraino igo beharko duzu. Aldapa luze eta gogorra, pazientziaz heldu beharrekoa. Bidezidorra markatua dago goraino. igoeran zehar, 3 bat pista zabalekin gurutzatuko zara . Ikusmira ederrak Txingudiko badiarantz.\nPlatako itsasargia Pasai San Pedro eta Donostiaren arteko mugan dagoen itsasargia da, izen berdineko Platako lurmuturraren gain eta Pasaiako portuaren sarrerako bokalean dagoena. Sarrera erakusten du Sanekozuloako itsasargiarekin batera. Eusko Jaurlaritzak ondare historiko izendapena eman zion. Carlos Campuzano ingeniariak 1855ean eraikia, 153 metroko altueran kokatu zuten badiaren irteeran. Dorreak 5 metro besterik ez ditu, 3 solairuko etxean dagoelako. 1934an elektrifikatu eta 1986an birmoldatu egin zuten.\nIkaragarrizko ikusmira Txingudiko badiarantz eta Pirinioetarantz baita ere.\nPasaiako bokanaren kanpo aldea ikusteko toki bikaina.\nBalkoi honetatik kaioen kabi bilduma ikus daiteke mendiaren magal osoan.\nMitxitxola mendiaren ingurua belardi polit bat dugu. Jaizkibelgo maldak zoragarri ikusten dira puntu honetatik.\n545 metro. Tontorrean San Henrikeren gazteluaren hondakinak ditugu, eta baita antena sorta bat ere. Izugarrizko bistak edozein aldeetara ere. WIKIPEDIATIK HARTUA: Jaizkibel Gipuzkoako ipar-ekialdean dagoen mendia da, Higer lurmuturretik Pasaiako badiaraino luzatzen dena, gutxigorabehera ekialdetik mendebaldera mendilerro bat osatuz, 547 metrotan gailentzen dena, mendilerroaren erdialdean. Mendiaren eremuak Hondarribia, Lezo eta Pasaia udalerrien barnean daude, eta udalerri horiek dira hain zuzen mendiaren eremu handien jabe. Europako ekologia sarean Natura 2000 garrantzizko toki izendapena du. Toponimia Antza denez, mendiaren jatorrizko izena Oleartzu zen (gaztelaniazko idazkeran, Olearso), eta Jaizkibel berez mendiaren atzealdea zen, eta izena haitz gibel hitzetatik dator: «haitzaren atzealdea», alegia.[erreferentzia behar] Jaizkibel mendiaren aurrealdeko zati baten izena, berriz, Allerru da. Geologia Jaizkibel mendia Ulia, Igeldo eta Jaizkibel bera biltzen dituen flysch motako Jaizkibel formazioan dago, orain dela 54-45 milioi urte sortutakoa, Eozenoan hain zuzen. Hareharrizko estratu lodiz dago osaturik eta geroztik izandako karstifikazio prozesuen eraginez hainbat haitzulo sortu dira mendian, disoluzio eta prezipitazio erreakzioen ondorioz. Horretaz gainera, geoforma ugari ere sortu dira mendiko arroketan, albeolo eta abaraska formakoak, eta espeleotema ugari ere badaude. Fauna eta flora Fauna eta florak espezie bereziak bizi dira bertan. Aipatzekoak dira: galzorian dagoen Armeria euskadiensis itsaslabarretako landarea, eta Euskal Herriko endemismoa eta oso arraroa den Thelypteris palustris garoaren populazio txikiak. Erdi askatasunean bizi diren zaldi eta behien presentzia ere handia da. Jaizkibelgo superportuaren egitasmoa Jaizkibelgo kostaldean, Pasaia aldean, superportua eraikitzeko proiektu bat dago; eta horren alde Jaizkibia elkartea sortu dute hainbat erakundek. Egitasmo hori, dena den, oso eztabaidatsua izaten ari da. Superportuaren aurkako herritar plataforma ere sortu da: Jaizkibel Bizirik. Jaizkibelgo ekosistemei eta eskualdeko beste zenbait baliori egingo litzaiekeen kalteez kezkaturik, superportuaren egitasmoaren aurka azaldu dira inguruko hainbat udal, hala nola Pasaiakoa, Lezokoa eta Oiartzungoa. Eusko Jaurlaritzako Ingurumen Saileko arduradunek ere, beren kezka azaldu dute superportuaren aurrean, Jaizkibelgo kosta gehiena eta mendiko larre, txilardi eta basoak babestuta baitaude, dituzten balio ekologikoengatik. Gainera, Natura 2000 sarean dagoela kontuan izanez gero, ezingo litzateke kosta horretan ezer eraiki. Azkenik, hainbat talde ekologista ere —Eguzki, Ekologistak Martxan, Greenpeace, WWF...— kezkatuta agertu dira, egitasmoa aurrera eramanez gero egingo diren kalte larriak direla kausa.\nKaixo, zure lagunak ibilbide interesgarri hau topatu du Irun-Jaizkibel-Pasaia-Ulia-Donostia https://eu.wikiloc.com/ibilbide-senderismo/irun-jaizkibel-pasaia-ulia-donostia-15683187 Ondo izan, Wikiloc | Rutas del Mundo


Anita Parker, Esne Beltza eta DJ Gimblee taldeen kontzertua izango da asteazkenean Gasteizko txosnagunean | El Correo\nAlavaAnita Parker, Esne Beltza eta DJ Gimblee taldeen kontzertua izango da asteazkenean Gasteizko txosnagunean\nAnita Parker, Esne Beltza eta DJ Gimblee taldeen kontzertua izango da asteazkenean Gasteizko txosnagunean\nEsne Beltza taldeak orain dela hiru urte jo zuen Gasteizko jaietan. / JESUS ANDRADE\nKontzertua 22:00etan hasiko da, Anita Parker taldearekin\nPAUL PICADO Lunes, 5 agosto 2019, 19:43\nAnita Parker, Esne Beltza eta DJ Gimblee taldeen kontzertua izango da, asteazkenean, Gasteizko txosnagunean. Kontzertua Gasteizko jaien barruan antolatu da, eta lehen kontzertua 22:00etan hasiko da, Anita Parker taldearekin. Azken taldea DJ Gimblee izango da, goizaldera arte musika jarriko duena.\nAnita Parker taldea Arrasaten berriki sortu den taldea da, 2017. urtean hain zuzen ere. Jon Zubiagak eta Iñaki Bengoak sortu zuten, eta geroago, Ane Martinez, Jon Zubiaga «Osoron», Mikel Piris eta Olatz Andueza sartu dira taldean. Ane Martinez Pentatonix Folk taldean ibili ziren eta Olatz Andueza, berriz, Skalariak taldean. Bestalde, Jon Zubiagak, Gose taldean jo zuen. Aurtengo apirilean, Iñaki Bengoak taldea utzi eta Mikel Piris sartu zen taldean, Mamba Beat eta The Cherry Boppers taldeetan ibili dena.\nTaldean 60 kontzertu baino gehiago eman ditu zuzenean lehen urtean, eta Japonia, Korea, Galizia eta Andaluziatik bira ere eman zuten. Lehen diskoa, taldea sortu zen urte berean kaleratu zuten, «Anita Parker» izenekoa. Sei abestiko diskoa da, eta Gose taldeak erabili zuen musika laborategi berean aritu ziren. Bigarren diskoa iaz kaleratu zuten, azaroan, eta antzeko izena jarri zioten, «Anita Parker!!» hain zuzen ere.\nEsne Beltza 2007. urtean sortutako taldea da, Xabi Solanori esker, Fermin Muguruza Kontrabanda taldearekin eman zuen bira batean. Taldearen izena Fermin Muguruzak berak proposatu zuen, musikari zuriek egiten duten musika beltza adierazteko. Taldeak reggae, ska, hip-hop eta trikitia bateratzen ditu. Lehen diskoa 2008. urtean kaleratu zuen, «Made in Euskal Herria» izenekoa, eta 15 abesti zituen. Nagusiki euskaraz zeuden, baina gaztelania, ingelesa eta portugesa ere tartekatu zituen. Harrezkero beste bost disko plazaratu ditu, azkena 2018an, «Ni» izenekoa.\nMafalda eta Ezetaerre taldeen boloa izango da ostiralean Jimmy Jazz aretoan Mägo de Oz taldea Gasteizen izango da ostegunean


Kadete Euskal Liga 2019/10/30 ARGAZKIA: Gernika KESB\nAzken jardunaldia #EUSKNAF txapelketagatiko atsedenaldia baino lehen eta bi talde ihes egin dira bosgarren asteburuaren ondoren. Beraien garaipenei esker, Fundación 5+11 eta Mondargon Unibertsitatea Ointxe Araski taldeak azaroara iritsiko dira bakarkako liderrak bezala.\nMondragon Unibertsitatea Ointxe Araski berriro da bakarkako liderra, BIdebietan lortutako garaipenari eta Tabirako Baquek Malosten jasotako porrotari esker. Alex Susorenek bere aurkariaren unerik onenari eutsi zioten (38-36), atsedenaldia baino lehen, defentsa estutu zuen hirugarren laurdenean (9-14) eta partida itxi zuen laugarrenaren hasieran, 3-16ko partzial ikusgarriarekin.\nLiderrak 5 garaipen ditu, Tabirako Baqué, Lointek Gernika eta Ordizia, berriz, lau. Malosteko derbian, atsedenaldiko 30renako berdinketaren ondoren, etxekoak ihes egin ziren 12-2koari esker (44-35) eta geroago epaia eman zioten 9-0ekoarekin (60-44). Eta gipuzkoarrek ez zioten aukerarik eman Euskoart Ibaizabal-i, beti aurretik joan ziren partiduan.\nEta jardunaldiko azken neurketan, azken postuan zeuden taldeen arteko lehian, denboraldiko lehen garaipena Movilteck ISB-rentzat: azpeitiarrek argi eta garbi irabazi zioten Loiola Indautxuri (74-37).\nFundación 5+11 da mutilen multzoko bakarkako liderra. Gasteiztarrek erraz gainditu zuten Easo Mendaur, lehen laurdenean partida apurtu eta gero (95-72).\nDonostiarren porrotak bigarren postua eman dio Fundacion Bilbao Basket-i. Baina Aitori Urizenek oso gogor lan egin behar izan zuten Grupo Zaher handiari irabazteko (68-63). Gipuzkoarrek aurretik joan ziren aldageletara eta bilbotarrek 10-2koa behar izan zuten partidari buelta emateko (46-41). Kanpokoek ez zuten amore eman eta emozioz handiko amaiera Zorrotzan: 57 eta 59nako berdinketak eta De Castroren hiruko klabea.\nCB Santurtzi SK eta Centro de Estudios Mikeldi USK finkatzen dira A1 multzorako postutan. Ezkerraldekoek erraz gailendu zioten Redline Mekanika TAKE (88-73), bilbotarrek, berriz, hirugarren laurdenean desorekatu zuten Mondragon Unibertsitatearen aurkako oso neurketa parekatua (65-73).


26 ordu, 500 kantu eta 1.000 parte-hartzaile, erronka gainditua | El Diario Vasco\nTolosa Goierri26 ordu, 500 kantu eta 1.000 parte-hartzaile, erronka gainditua\n26 ordu, 500 kantu eta 1.000 parte-hartzaile, erronka gainditua\nParte-hartze zabala eta giro bikaina izan ziren. / ZALDIBIA.ORG\nAntolatzaileak pozik agertu dira euren apustuak izandako erantzunarekin eta lekukoa beste herriren bati emateko prest azaldu dira\nDV ZALDIBIA. Martes, 14 noviembre 2017, 00:22\n«Erronka handia zen baina lortu dugu. Bai horixe! 26 ordu, 500 kantu eta 1.000 parte-hartzaile baino gehiago! Bejondeigula!». Horiek dira Izan Kantuz herri erronkaren antolatzaileek plazaratu dituzten lehen hitzak. 26 orduz etenik gabe euskaraz abesteko erronka ofiziala da, eta Official World Record erakundeak ziurtatu du dagoeneko.\nIzan Kantuz taldeak nabarmendu du herri erronka bat proposatu zutela, herriak bere egin duela, eta euskarazko kantuek ez dutela etenik izan 26 orduan. «Belaunaldien arteko transmisioa eta euskarazko kantagintza oinarri hartuta, herri oso bat kantuan jartzea lortu dugu. Herri nortasunaren eramaile izan da kantagintza Euskal Herrian, eta XXI. mendean, osagai horiek guztiak berreskuratu eta etorkizunari begira jartzea lortu dugu. Herri bezala ditugun erronkei aurre egin ahal izateko baldintzak sortzeko balio izatea espero dugu ekimen honek».\nSei hilabeteko lanak merezi izan duela adierazi dute antolatzaileek. «Pozik gaude, oso gainera. Nabarmendu nahi genuke herritar askok, bakoitzak bere eremuan, egin duen lanari esker gauzatu ahal izan dela herri erronka hau. Balorazioa bikaina da, ederra, gogobeteta gaude egindakoarekin», nabarmendu dute.\nLorpena behar bezala erregistratua gera dadin, Official World Record elkartearen onespena behar zen, eta onespena jaso du. Honakoa adierazi du David Ventura elkarteko kideak antzokian bildutako guztien aurrean. «Official World Recorden izaeraren parte da horrelako aldarrikapenei bide ematea, kasu honetan euskarari, eta horrenbestez, zuon guztion aurrean egiaztatzen dut errekorra lortu dela, aurrez ezarritako baldintza guztiak bete baitira». Venturak antolatzaileak ere zoriondu zituen. «Plazera izan da. Eman didazuen tratua eskertu nahi dizuet. Eskerrik asko».\nAntolatzaileek, euren aldetik, parte hartu zuten guztiei luzatu zizkien eskerrak. «Lehenik eta behin, zorionak Zaldibiako herriari eta zaldibitar guztiei. Zuek gabe ezinezkoa izango zen herri erronka hau gauzatzea. Gure eskerrik beroena azken 26 orduetan bisitatu gaituzuen guztioi ere. Bereziki, txalo bero bat Ordizia, Beasain, Zarautz, Plentzia eta Andoaindik etorritako kantuzaleentzat».\nErronkak iraun zuen bitartean, hainbat pertsonaia ezagun ere pasatu ziren Zaldibiako antzokiko oholtzatik: Jose Mari Agirretxe Porrotx, Maider Zabalegi, Mikel Markez, Zuriñe Hidalgo, Jon Urdangarin, Aitziber Garmendia eta Iker Galartza, eta Xabier Saldias eta haren taldekideak, besteak beste. «Zuei ere eskerrak, erronka hau lau haizetara zabaltzen laguntzeagatik». Babesle eta laguntzaile guztiei ere eskerrak eman dizkiete antolatzaileek, eta gogoratu dute, erronka finantzatzeko atera diren errifen zenbaki sarituak Izan Kantuzen webgunea kontsulta daitezkeela.\nAntzokia bete-bete eginda zegoela, 'Agure zaharra' abestia kantatuz amaitu zen Izan Kantuz erronka, Kataluniako herriari babes eta elkartasun keinua eginez. Erronka lortuta, zaldibiarrek Euskal Herri osoari dei egin diete, 26 orduko marka hau gainditzera animatuz. Bitartean, Zaldibian bertan geratuko da Xanti Ormaetxeak egindako lekukoa.\nInfusioak eta azukrea gaur hizketagai Kultur Astean Troskaeta Taberna nagusi Ataungo VIII. Mondeju Lehiaketan


Aprendices | Mondraberri Arrasateko Ataria\nAprendices Eskolaren 25.urteurrena [Josemari Velez de Mendizabalen testua]\nMondraberri - 2020-12-26 0\nArgazkian, Juan Zubizarreta eta Inozenzio Lafuente biatoristak, Eskolako ikasketa arduradunak, Eskolaren lehen mende laurdena 1964a ospatu zeneko erakusketa batean.ARGAZKIA ETA KOMENTARIOAK: JOSEMARI VELEZ DE MENDIZABAL\nMondraberri - 2020-04-22 7\nEmisioa 17:50ean hasiko da, eta Osoko Bilkurak ondoko gaiak jorratuko ditu: 1.- Zinegotzi karguaren jabetza hartzea. Gaizka Eraña Arana. 2.- Oscar Garcia Horrillok zinegotzi karguari uko egitea, Blanca Roncal Azanzaren aldez aurretiko uko egitea eta ordezkoa, Victoriano Fuentes Noguera izendatzeko proposamena. 3.-...\nGontzal - 2020-04-22 0\nTxosten tekniko batek azaltzen du arrazoietako bat izan daitekeela "egindako obraren neurketa hilero ez eguneratu izana". Udal-gobernuak biharko (asteazkena) Plenoa deitu du, Plenoak Aprendicesi buruz dituen eskumenak Udal-gobernuaren esku geratzeko. Aprendices eraikina berritzeko, Udal-gobernuak 2018an LKS Ingenieriari obren zuzendaritza adjudikatu...


JOSÉ MANUEL BALLESTER. ARGI-BASOAK - Sala kubo aretoa\nERAKUSKETA OBRAK PUBLIKO OROKORRA FAMILIENTZAKO JARDUERAK\nJOSÉ MANUEL BALLESTER. ARGI BASOAK\n2015eko otsailaren 13tik maiatzaren 31ra\nKomisarioak: María de Corral eta Lorena Martínez de Corral\n31 argazkiren bidez, Jose Manuel Ballester. Argi Basoak erakusketak Madrilgo artista honen azken zortzi lan-urteak aurkezten ditu; margolari eta argazkilari honek Argazkigintzako 2010eko Sari Nazionala jaso zuen bere ibilbide pertsonalagatik eta espazio arkitektonikoaren eta argiaren interpretazio bereziagatik. Bere lanaren aukeraketa zorrotzak, María de Corral eta Lorena Martínez de Corral komisarioek eginak, aukera ematen digu José Manuel Ballesterren lanean azken hamarkada honetan izan den bilakaerara hurbiltzeko.\nArgazkilariaren lana hiru ardatz nagusiren ─denbora, argi eta espazioaren─ inguruan dabil beti.\nArtistak bere lanaren motiboa arkitekturaren eta hiriaren, margolaritzaren eta argazkigintzaren edo artifizialaren eta naturalaren artean ematen diren frikzio-espazioetan aurkitzen du. Bere lanak hiri-esperientziaren konplexutasuna islatzen du sarri talka-gune berri baten ─gizabanakoa globalizazioaren aurrean jartzen duenaren─ bidez.\nBallesterrek serieen bidez lan egiten du; erakusketa honetan askotariko gaien sorta edo aukera dago: paisaia-espazio handiak, Txinatik Brasileraino doazenak; industria-nabeak, artistarentzat iraganari eta etorkizunari begiratzeko lekuak direnak; eta museoak, Argi Basoak erakusketan gehien agertzen den gaietako bat, batzuk eraiki berriak, beste batzuk berriztatuak eta beste zenbait jada desagertuak.\nAzken Afaria ospetsuan, Ballesterrek jatorrizko margolanaren tamaina (zortzi metro baino gehiagokoa) errespetatu du; Leonardo da Vincik bere maisu-lan handietako batean margotu zuen agertoki beraren aurrean jartzen du artistak ikuslea, baina orain inor gabe agertzen da gela, erabat hutsik, apostolurik gabe, artistak argazki serie honetan garatzen duen funtsezko gaietako batean eraginez: presentzia absentea.\nIrudian Afariaren ondorengo unea agertzen da, bertan egon direnen arrastoekin tokia bakarrik geratzen den une zehatz hori. Espazio Ezkutuak delakoan beste irudi batzuk ere badaude, eta horietan Ballesterrek Errenazimentuko italiar pinturaren maisu-lanak berrirakurri eta argazki bihurtzen ditu, horien bidez bere espazio ezkutuak azaltzen dizkigularik, leku horietan zeuden pertsonaiak bertatik ezabatuz.\nHezkuntza, Kultura eta Kirol Ministerioak-Artearen Sustapenak ekoitzia


Irekia Eusko Jaurlaritza - Gobierno Vasco :: Euskadiko mugikortasun jasangarriaren lege aurreproiektua. Aurretiazko kontsulta publikoa\n2018.eko abenduak 22\n*Osatu asmo den proiektu arauemailearen helburuak\nTrakzio mekanikorik ez duten garraiobide ekologikoagoak bultzatu eta babestu, besteak beste, oinez eta bizikletaz ibiltzea, batez ere, hiriguneetan; eta hain ekologikoak ez diren garraiobideak edo gizartearentzat kostu handiagoa dutenak gutxiago erabiltzera bultzatu.\nGarraio sistema berritzailea, aurreratua eta kostuak barneratzeko irizpideetan oinarritua sustatu.\nGarraio publiko erakargarri, irisgarri, eraginkor, jasangarri eta erabiltzaileen beharretara ondo moldatua eskaini. Horretarako tarifikazio orekatuko sistema bat ezartzeko diseinua bultzatuko da eta sistema horrek hainbat erabiltzaile talderen beharrei erantzungo die, EAEko garraio publiko osorako txartel bakarra ezarrita.\nInformazio gehiago: Kontsulta publikoa, Euskadiko mugikortasun jasangarriaren lege aurreproiektua egin aurretikoa.


Beherako - Wikipedia, entziklopedia askea.\ngastrointestinal system disease (en) , zantzu klinikoa\nAzido karboniko eta lidamidine (en)\n787.91 eta 009.2\nK59.1 eta A09\nBeherakoa edo beheitikoa egunean hainbat aldiz (hirutan edo gehiagotan) kaka egitea eta gorotz zirinak edo oso likidoak ekoiztea da. Beherakoaren zergati nagusia gastroenteritisa izan ohi da. Osasunerako arriskutsua izan daiteke, gorputzak ur asko galtzen baitu.\nHeriotza zergati arruntenetako bat da garapen bidean dauden herrialdeetan, eta haurren heriotzaren bigarren zergatia da mundu mailan. Fluidoen galerak deshidratazioa eta elektrolitoen asaldurak eragin ditzake.\nOrriaren azken aldaketa: 17 abendua 2019, 13:57.


2015 diciembre | Orreaga Fundazioa\nInicio/Hasiera > 2015 > diciembre\n25/12/2015 Agenda / Ekimenak\nUrtarrilaren 10ean egingo dute 2016ko maskaraden lehen agerraldia Sohüta-Hokiko gazteek. Lau hilabetean Zuberoako 14 herritan arituko dira maskaradak eskaintzen. Battita Berrogain ari da errejenta lanetan maskaraden prestaketak gidatzen.\nAitzindarien dantza irakaslea berriz Julie Ahaspe izaten ari da. 2003an eskaini dituzte azken aldiz maskaradak Sohütarrek, beraz, 13 urte ondoren belaunaldi berria gogotsu izango da beren inauteriarekin Zuberoa korritzeko.


Bioingeniaritza | Consumer\nKokaleku honetan zaude: Azala > Motorra > Hezkuntza eta bide-segurtasuna\nZer erresistentzia du giza gorputzaren zati bakoitzak inpaktu batekiko?\narabera: Asteazkena, 2006ko maiatzaren 17a\nIngeniariak eta medikuak diziplina berri bat asmatzeko elkartu dira. Diziplina horren azterketa funtsezkoa izan da istripuetan erantzukizunak ezartzeko.\nZirkulazio-istripuetan giza gorputzak duen portaera aztertzen duen zientzia da bioingeniaritza. Haren ondorioak erabakigarriak izan daitezke ezbehar batean erantzukizunak ezartzeko edo aseguruei iruzurrak detektatzeko. Ibilgailuen fabrikatzaileei segurtasun aktibo eta pasiboko neurriak optimizatzeko ere balio izan die.\nBioingeniaritzari esker, “dummies” direlakoak sortu dira “biofideltasun” handiarekin, hau da, talka-probetan erabiltzen diren panpinek zehaztasun handiz simulatu ditzakete talka bakoitzean izandako lesioak, bai eta lesio horien larritasuna ere.\nGaur egun, zehaztasunez ezagutzen dira, besteak beste, honako balio hauek: entzefalo-masak odoljario larriak gertatu aurretik jasaten duen azelerazio maximoaren balioa, lepoko ornoetan lesioak eragiteko duen tortsio-maila maximoa edo traumatismo kranioentzefalikoa eragiteko aurreko hezurrak izan behar duen eragina.\nProzesu judizialetan bioingeniariek emandako txostenek aukera ematen dute, kasu askotan, behar adina datu ez duten istripuen erantzukizunak zehazteko. Adibidez, jakin daiteke biktima bakoitzak segurtasun-uhala jarrita zuen, zauritzen dituzten lesioen larritasuna istripuak eragindakoarekin bat ote zetorren, edo, istripua gertatu zen unean, ibilgailu bakoitzaren benetako abiadura zenbatekoa zen, bidaiarien lesio-motaren arabera.\nHainbat eragini buruzko datuak\nGaur egungo taula eta parametro guztiak 60ko hamarkadaren hasieratik Estatu Batuetan eta Europan egindako milaka probatan lortu dira. Datu bilketa horri bioingeniaritza kuantitatiboa deitu zaio.\nHasieran, gorpuak sartzen ziren ibilgailuan. Hori berehala utzi zen, arrazoi etiko argiengatik eta kolpe baten aurrean hil osteko zurruntasuna duen gorputz baten portaera muskulu eta tendoi malguekiko gorputz bizi batenaren oso desberdina delako.\nMaterialen aurrerapenari eta elektronikari esker, material horien ordez “dummies” jarri ahal izan dira, giza gorputzaren portaera zintzotasun handiz erreproduzitzen baitute, eta askotariko inpaktuei buruzko era guztietako datuak elektronikoki lortzeko aukera ematen baitute.\nBerrikiago, bioingeniaritza kualitatiboa garatu da. Abiadura handiko kamerekin egindako talka-proben grabazioari esker, zehaztu daiteke zein gorputz-atal sartzen diren ibilgailuarekin kontaktuan, zein ordena kronologikotan eta zein intentsitaterekin.\nIstripuei buruzko irismen-azterketek lepoan onargarriak diren inpaktu-mailak eta lepoko zaintiratuak eragindako kaltearen abiadura erlatiboa zehazteko aukera ematen dute. Lesio hori iruzur iturri ohikoenetako bat zen aseguru-etxeentzat. Bioingeniaritzak kasu asko saihesten ditu eta konpainiei kopuru handiak aurrezten dizkie.\nbioingeniaritza dummies giza gorputz\nIkus gehiago honi buruz: Hezkuntza eta bide-segurtasuna


Irekia Eusko Jaurlaritza - Gobierno Vasco :: Osateken Euskararen erabilera Normalizatzeko lehen Planaren helburua pazienteen hizkuntza eskubideak bermatzea eta euskara lan hizkuntza izatea da\nOsateken Euskararen erabilera Normalizatzeko…\n\nOsateken Euskararen erabilera Normalizatzeko lehen Planaren helburua pazienteen hizkuntza eskubideak bermatzea eta euskara lan hizkuntza izatea da Iturria: Irekia\n\ncsalud_osatek.jpg Iturria: Irekia\n2018aren amaieran Plana onetsi zenetik, abenduaren 3an, Osatekek euskara-batzordea eratu du, hizkuntza-normalizaziorako zerbitzua, eta dokumentuak itzultzen eta estandarizatzen hasi da\nOsateken euskararen ahozko eta idatzizko erabileraren normalizazioan aurrera egitea, erabiltzaileen hizkuntza-eskubideak bermatzeko eta euskara ere lan-hizkuntza izateko. Hori da Eusko Jaurlaritzako Osasun Sailaren mendeko sozietate publikoak urte-hasieratik ezarrita duen 2018-2022rako Osateken Euskararen erabilera Normalizatzeko lehen Planaren helburu nagusia.\nNekane Murga Osasun sailburua, gaur, Josu Llano Osatekeko zuzendari gerentearekin batera, Eusko Legebiltzarraren Osasun Batzordean agertu da norberak eskatuta, plangintza estrategikorako tresna horren edukia azaltzeko, izaera horretako lehen tresna berezia Osateken.\nAzaldu duenaren arabera, plana hiru printzipio osagarritan oinarritzen da: pazienteen hizkuntza-eskubideak errespetatzea, Osatekek ematen duen zerbitzuaren kalitatea hobetzea eta progresibitatea. Premisa horiek oinarri hartuta, zenbait helburu zehatz zehazten ditu eta, Eusko Jaurlaritzako Hizkuntza Politikarako Sailburuordetzak VI. plangintza-aldirako ezarritako irizpide orokorrekin bat etorriz, besteak beste planaren indarraldia amaitzean, 2020ko abenduan, Osatekek ahozko eta idatzizko harremanetan pazienteen hizkuntza eskubideak % 100ean errespetatu eta bermatzea.\nIazko urte-amaieran onetsi zenetik, Osatekek zenbait neurri ezarri ditu, Euskararen Erabilera Normalizatzeko Planaren esparruan (2018-2022): euskara-batzordea eta hizkuntza-normalizazioa sortzea, langileei Planaren berri ematea, dokumentuak itzultzen eta estandarizatzen hastea etab.\nOsasun sailburuaren hitzen arabera, beste aurrerapauso bat gehiago da, euskal osasunaren hizkuntza-normalizazioaren pixkanakako prozesu iraunkorrean, gizarteari erantzuteko. Aurrerapen horren meritua euskal osasun-zerbitzu publikoko profesionalen ahaleginaren eta konpromisoaren ondorio da; Osakidetzaren kasuan, horren bidez, beren plazako hizkuntza-eskakizuna betetzen duten langileen ehunekoa azken hamabost urtean seikoiztu egin da, lehen % 7,6 zen eta, orain, % 46,6.\nOsatek, 25 urtetik gorako ibilbidean, pertsonen eta beren osasunaren zerbitzura jarritako teknologiaren paradigma bilakatu da. Mende laurden honetan, Osatekek 1.500.000 pertsona ingururen erresonantzia magnetikoaren bidezko diagnostikorako lagundu du, eta, hori dela eta, Euskadi erreferente bilakatu da irudi bidezko diagnostikoaren eremuan.\ncsalud_osatek.jpg 200 KB (jpg)\nERABAKIA, 2016ko uztailaren 18koa, Osakidetza-Euskal osasun zerbitzuaren Administrazio Kontseiluarena, 2. hizkuntza-eskakizuna egiaztatzeko proben ezohiko deialdia onartzeko dena.


Sagardunen eskaintza turistiko berriaren aurkezpena ekainaren 13an Donostiako Aquarium-ean. - Sagardoaren Lurraldea\nSagardunen eskaintza turistiko berriaren aurkezpena ekainaren 13an Donostiako Aquarium-ean.\nEka 6, 2012 Sailkatu gabea 0 comments\nEkainaren 13an “Sagardoa eta itsasoa” esperientzia turistikoaren aurkezpena egingo du Sagardun Partzuergoak Donostiako Aquarium-ean. Eraberean, aurrerantzean euskal sagardoaren kulturarekin erlazionaturiko eskaintza turistikoa bildu eta sustatuko duen marka aurkeztuko du.\nBatetik, “Sagardoa eta itsasoa” esperientzia turistiko berria aurkeztuko da. Esperientzia honek, sagardoak aintzinako itsas bidaia luzeetan eskorbutoari aurre egiteko izan zuen garrantzia ezagutara ematen du modu dinamiko eta parte-hartzailean. Hala, bisitariak Sagardoetxea, Euskal Sagardoaren Museoa (Astigarraga), Aquarium (Donostia) edo Ondartxo (Pasaia) bezalako museoak bisitatzeko, itsasontzian ibilaldi gidatua egiteko eta sagardotegi bateko bazkari batean gaiarekin lotutako gastronomiaz gozatzeko aukera izango du.\nBestalde, bederatzi urteetako ibilbidearen ostean, aurrerantzean euskal sagardoaren kulturarekin erlazionaturiko eskaintza turistikoa bildu eta sustatuko duen marka berria aurkeztuko da.\nEkitaldiko hizlariak honakoak izango dira:\n– Andoni Gartzia, Sagardun Partzuergoko Lehendakaria.\n– Vicente Zaragüeta, Aquarium-go Lehendakaria.\n– Xabier Agote, Albaolako Lehendakaria.\nSagardun-en inguruan: Sagardun Partzuergoa 2003. urtean sortu zen entitate publiko-pribatua da. Gaur egun Sagardoetxea, Euskal Sagardoaren Museoa eta Sagardo Berriaren Eguna (txotx irekiera) kudeatzen ditu eta sagardoaren kultura sustatzen du esperientzia turistiko ezberdinen bitartez.


Lara Gonzalez: «Taldeari nire onena ematen segitzeko ilusioa daukat» | Kirola | Berria\nLara Gonzalez. IDK Euskotren taldeko jokalaria\n«Taldeari nire onena ematen segitzeko ilusioa daukat»\nRPK Araskik eta IDK Euskotrenek derbia jokatuko dute bihar, Gasteizen. Lara Gonzalez Donostiako taldeko kapitainaren arabera, garaipena lortzea «bultzada handia» litzateke jaitsiera postuetatik aldentzeko.\nIulene Olabarriak eta Onintza Adurizek erretiroa hartu eta gero, Lara Gonzalez da IDK Euskotren taldeko kapitaina (Donostia, 1994). Taldea «ondo» ari dela dio, eta haien esku dagoela sasoi amaierara estutasunik gabe iristea.\nBerriki Espainiako Ohorezko Mailan partida gehien jokatu dituen gipuzkoarra bihurtu zara, 167 norgehiagokarekin. Zer sentitzen duzu?\nHasi nintzenean, ez nuen espero hona iristea. Baina denbora aurrera doa, eta oso pozik eta harro nago lortutakoarekin. Iuleneri eta Onintzari aurrea hartzea handia da niretzat, biak erreferente izan baitira, bai klubarentzat, bai niretzat.\nJokatutako partiden artean baten bat nabarmenduko zenuke?\nZiurrenik, lehenengoa. 18 urte besterik ez nituen. Salamancan izan zen [Espainia], Perfumerias Avenidaren kontra. Eskarmentu gabeko jokalari batentzat izugarria da halako pabiloi batean eta Perfumeriasen gisako talde handi baten kontra debuta egitea. Beldurtuta atera nintzen kantxara. Baina, denborak aurrera egin ahala, partida haren oroitzapen hobea dut. Dena den, nik beti esan ohi dut Gaskan jokatutako partida bakoitza berezia dela, etxekoak eta lagunak beti hor egoten direlako bultzaka. Iritsi naizen lekura iristeko zutarri izan dira, baita zaleak ere.\nLehen bi urteak ez ziren errazak izan. Ohorezko Mailarako saltoa handia izan zen, eta ahalmen fisikoa falta zitzaidan onenekin lehiatzeko. Aste osoan entrenatzen egon eta asteburuan jokatzeko ia aukerarik ez izatea oso gogorra da. Halako egoera batean, uztea ere pentsatzen duzu. Baina ez nuen utzi, eta denborarekin konturatzen zara urratsez urrats joan behar duzula. Orain, eskarmentu handiagoa dut, eta oso gustura nago. Ikasten eta hobetzen segitzeko gogoa eta ilusioa dut, taldeari nire onena ematen segitu nahi dudalako, bai kantxan, bai kantxatik kanpo.\nDena den, denboraldi gogorra izaten ari da hau zuentzat. Partida asko galdu dituzue oso alde txikiagatik. Zer iritzi duzu taldeak orain arte egindakoaz?\nDenboraldia ez da espero genuen bezalakoa izaten ari. Baina taldea ondo ikusten dut, bai taktikoki, bai teknikoki. Emaitzatik eta sailkapenetik harago, eguneroko lanean jarri behar dugu arreta osoa. Izan ere, horri esker lortuko dugu hobetzea eta garaipenak eskuratzea.\nZer falta zaizue?\nErregulartasuna. 35 minutu on jokatzen ditugu, eta azken bost minutuetan ihes egiten digu garaipenak. Minutu horiek ez ditugu behar bezala jokatzen. Patxada eta arreta handiagoarekin aritu behar dugu. Bestalde, taldeak aldaketa handiak izan zituen sasoi hasieran, eta jokalari berriek denbora behar dute egokitzeko. Baina horretan ere aurrerapauso nabarmenak eman ditugu.\nBihar derbia jokatuko duzue Araskiren kontra, Gasteizen. Denboraldiko ezustea izaten ari da Araski. Nolako partida espero duzu?\nEz da partida erraza izango. Argi dago haiek oso denboraldi ona egiten ari direla. Oso ondo indartu ziren, eta emaitza apartak lortzen ari dira. Baina, derbietan, sailkapenak eta orain arteko emaitzek ez dute ezertarako balio, beti izaten baitira oso partida lehiatuak. Egin behar duguna da arreta osoa gure jokoan jarri, eta gauzak ondo egin. Hala egiten badugu, aukera asko izango ditugu garaipena lortzeko.\nZein da egin behar duzuen lan hori?\nDefentsan oso oldarkor eta adi egon behar dugu lehia osoan, haiek ahalmen handia baitute erasoan. Ederki aprobetxatzen dituzte aurkariak defentsan egiten dituen akatsak. Bestalde, defentsan ondo egoteak erasoan ere asko lagunduko digu, lasaiago aritzen baikara, eta hobeto irakurtzen baititugu arerioaren defentsak.\nZein da haiek horren denboraldi ona egitearen gakoa?\nJokalari guztiek oso argi dute taldean daukaten rola, eta beharrezkoa denean beren ekarpena egiten dute. Bestalde, Madelenek [Urieta entrenatzailea] garrantzitsu sentiarazten ditu jokalari guztiak, eta, horri esker, denak oso sartuta daude partida guztian. Gainera, oso talde orekatua dute. Udan egin zituzten fitxaketekin bete-betean asmatu zuten.\nHaien jokalarien artean zein zaindu beharko duzue gehien?\nArgi dago Maria Asurmendi erabakigarria dela haien jokoan. Trebetasun handia dauka taldea zuzentzeko eta partidaren erritmoa ezartzeko. Gainera, ederki aprobetxatzen ditu saskiratzeak egiteko dituen aukerak. Beraz, adi ibili beharko dugu harekin. Bestalde, aurkariak zonakako defentsa egiten duenean, kanpotik min handia egiten duten hiru jokalari ditu: Laura Quevedo, Tania Perez eta Shacobia Barbee. Saskipean ere Tamara Seda oso jokalari indartsua da.\nAsko falta da oraindik, baina maila galtzeko arriskua ikusten duzu?\nArriskua eta kezka beti hor daude, ez baitugu lortu beheko postuetatik aldentzea. Baina garrantzitsuena da gure esku dagoela denboraldi amaierara arrisku hori gabe iristea eta lasai amaitzea. Horretarako, funtsezkoak dira Araskiren aurkako lehiaren gisakoak. Izan ere, derbi bat irabaztea beti da pizgarri bat, eta energia eta konfiantza ematen dizkizute hurrengo partidetarako; are gehiago kontuan hartuta Araski goiko postuetan dagoela. Gogotsu gaude derbia jokatzeko.


Baskegur – BASKEGURREK IRAUNKORTASUNAREN ALDEKO BERE APUSTUA AURKEZTUKO DU BERDEAGO ENERGY-N\nBaskegurreko zuzendari Oskar Azkaratek azpimarratu duenez, “egurra, eskura dugun baliabide natural handi eta etorkizuna duena da. Baskegurreko kideek gizarteari honek suposatzen duen garrantzia jakinarazi gura diogu”.\nAzkaratek mintzaldia eskainiko du bihar ostirala, otsailak 1, parte-hartzaileek euren txostenak aurkez ditzaten bereziki atondutako feriaren txokoan. Euskadik, erakundeen, sektore eta I+G+b zentroen konpromisoari esker, bioekonomiarantz aurrera egin ahal izateko azaltzen dituen baliabide eta indarrak sakonki ezagutzera emateko hitzaldia.\nBaskegurreko enpresa kideak erabateko erreferente bilakatu dira ekoizpen prozesuetako Karbono Aztarna kalkulatzeko orduan. Gainera, Produktuaren Ingurumen Adierazpenak (DAP) bezalako ingurumen ziurtagiri zorrotzenei egokitzearen aldeko apustua egin dute. Horren adibide da, egur-xafla edo tabloiaren lehen eraldatzea ziurtatzeko lortutakoa. Erdietsitako neurketei esker, egurraren eraginkortasuna eta jasangarritasuna egiaztatzen da, plastikoa, metala edo zementua bezalako beste material batzuen aurrean, CO2 ugari eragiten duten eraldatze prozesuak izaten dituzten materialak, alegia.\nBaskegurren erakustoki Berdeago Energy-n\nBerdeago Energyk energia eraginkortasun, mugikortasun jasangarria eta ingurumen-berrikuntzaren inguruko produktuak eta azken nobedadeak erakustea du helburu. Baskegurren erakustokiak, jasangarritasunaren aldeko elkartearen konpromisoaren adibide izan nahi du. Erakustokia osatzen duten egurrez egindako elementu modularrak erraz garraiatu eta tolestu daitezke, leku batetik besterako joan etorriak optimizatze aldera eta ekitaldi desberdinetan berrerabil daitezen bermatzeko. Modulu hauetan, gure basoetako pinus radiaten egurrekin egin eta bertoko enpresek manufakturatutakoak, produktu desberdinak erakusten dira, Euskadin basogintza-egurgintza sektorearen balio kate osoan barrena ibilbide bat egiteko aukera luzatzen dutelarik. Baso- jardueran hasi eta geroz eta berritzaileagoak diren eraikuntza produktu eta soluzioak lortzeko behar den lehengaiaren eraldatze prozesua arte.\nIragan urtean Baskegurren erakustokiak, feriako jasangarritasun balioekiko bere konpromisoagatik erakustoki- proposamen onenari saria jaso zuen Berdeagoren antolatzaileen eskutik.


Ermua - Leku interesgarriak - Santiago Eliza - Eraikina\nElizak ehun eta hogeita bost urte baino gehiago zeraman obretan. 1600 ingurutik ari zen eraikin errenazentista oso eder bat eraikitzen, estribo artean alboko kapera altuak dituen hiru tarteko nabe bateko eliza motari dagokiona, alegia. Nabearen aurrealdean, gainera, kapera nagusi oktogonal estuago bat dago. Azken emaitza eliza handia da, ahalduna, hiru nabetakoak baino ekonomikoagoa, eta, hala ere, antzeko prestazioak dituena.\nKanpandorrearen beheko aldea prisma paralelepipedo hutsekoa da, estribo markaturik gabea, hauek barrualdera sartuta daudelako, nahiz eta gehigarri modernoek ezaugarri hauek antzematen ere uzten ez duten. Ez da horrela gertatzen dorrearen gaineko aldearekin, kanpai areto oktogonala duena, eta kupula eta tontor erako errematearekin, lengoaia desberdinekoa, barrokoa zalantzarik gabe.\nTenpluaren barruko edertasuna oinarritzen da, batetik, espazioaren formulazio harmonikoan, estriboak zutabe toskanar bailiran aurreratzearen moduan, eta, bestetik, estalduran, aukera bi eskaintzen duena: tradizionala, gotikoaren manerakoa (nabean oso diseinu konplexuak dituen gurutzeria), eta modernoa, kaperen erromatar era (kanoi kutxadunak).\nEliza horrela zegoen planteatuta hasieratik, baina obrak geldotasun aspergarriarekin garatu ziren Orbe Kardinala eta Lekuna maisua eskenatokian sartu ziren arte, XVIII. mendea aurrera zihoala. Lekunak, sentsibilitate handiaz, proiektua jarraitu zuen ezer nabarmenik aldatu gabe, orain administratzen dituen klabeak izan ezik, askoz plastikoagoak direnak, irten handiko kapuluak.\nProiektua koroarekin handitzen da, gurutzeria-gangaduna ere, eta berandu egindako oso izaera errokoko markatuzko kapera bi. Ez zen Lekuna, ordurako hila, hartutako konpromisoak amaituko zituena, Joseph de Zuaznabar haren koinatua baizik.\nSantiago elizaren eraikinari buruzko iruzkina Bizkaiko Foru Aldundiko Kultura Sailaren Ondare Historikoko Zerbitzuak argitaratutako "Bizkaiko Ondare Historikoa-Santiago eliza" liburutik hartu da.


Ireki: On-line formaziorako plataformen erabileraren azterketa\nOn-line formaziorako plataformen erabileraren azterketa\nIrakurri berri dugu Edutec aldizkarian Análisis DAFO de la utilidad de las plataformas de formación online para el entrenamiento en competencias de estudiantes universitarios artikulua. Bertan Raimundo Castaño, Cristina Jenaro eta Noelia Flores-ek Salamancako Universidad Pontificia-n ikasten ari diren 64 lagunen galdetegiak aztertzen dira IKT-en bidezko irakaskuntzaren abantailak, desabantailak, zailtasunak eta aukerak ezagutu nahian.\nLanean ez dira agertzen ikasle horiek IKT-en bidez jasotako formazioaren ezaugarriak eta, beraz, zaila da azterketaren emaitzak beren kontestuan kokatzea. Hala ere, emaitzak deigarriak dira eta lanaren egileek eztabaidarako planteatzen dituzten puntuak, berriz, oso esanguratsuak.\nSorta bati ekin nahi diogu aipatutako artikuluaren inguruan egingo ditugun ekarpen hauekin. Lehen atala izango da hau eta ondoren etorriko dira beste hainbat. Horietan arazoa erakusten saiatuko gara eta baita atal bakoitzari balizko erantzuna ematen bai.\nLanaren emaitzak hiru kategoriatan banatu dira azterketarako: informazioa, ikaskuntza eta elkarreragina eta horietako bakoitzean aztertu dira abantailak, desabantailak, zailtasunak eta aukerak.\nDesabantailen atalari dagokionez, emandako erantzunetan argi ikusten da ikasleek elkarreragin birtualerako muga handiak ikusten dituztela eta harrigarria da El profesor no te conoce erantzuna. Birtualitatean (on line ereduetan) sortzen den elkarreragina oso gai korapilatsua da eta aztertzeko era sinpleenetako bat eremu presentzialetan sortzen denarekin alderatzea da.\nIkaskuntza esanguratsuari dagokionez, adierazgarria da oso ikasleek azalpenak ematen dituen figura bat eskatzea eta formazio presentziala osoagotzat hartzea. Baita ikasle eta irakasleen arteko harreman eza ere, gainontzeko ikasleen iritzietatik ikasteko aukera erreibindikatuz. Taldekako lanik ez izatea ere desabaintailetan txertatzen dute eta irakaslearekiko harreman zuzena galtzea ere bai.\nInforrmazioaren trataeraren atalean koherentzia-falta somatzen dute ikasleek gaiak interneten ipintzean.\nZailtasunen artean, berriz, elkarreraginerako bitartekoak aipatzen dira eta hemen ere irakasleekiko harreman zuzena agertzen da zailtasun gisa.\nOndorengo puntuok ekartzen ditu lanak aurrerantzean landu beharreko aztergai gisa.\nEztabaidarako atalean, autoreek goraipatu egiten dute on-line formazioan irakasleak izan behar duela prozesuaren kontrola, eta formazioak hurbila, parte hartzailea eta inplikatiboa izan behar duela.\nNorberaren ikaskuntza-prozesua kudeatzeko gaitasunak izatea ezinbestekotzat jotzen da lan honetan.\nOn-line formatuan eskaintzen den informazioaren kalitatea ere zalantzan jartzen du, bai irakasleen gaitasun eskasagatik, bai irakaskuntza eta teknologiaren dikotomian azken honen alde egiteagatik.\nBlended learning-aren erreibindikazioa egiten da argi eta garbi harreman zuzenetarako zailtasuna gainditzeko bide gisa.\nCASTAÑO, R.; JENARO, C. & FLORES, N. (2012). Análisis DAFO de la utilidad de las\nplataformas de formación online para el entrenamiento en competencias de estudiantes\nuniversitarios.EDUTEC, Revista Electrónica de Tecnología Educativa, 42. 13/01/11-n jasoa hemen:\nEgilea Pedro Lonbide en 17:17\nEtiketak: aldizkariak, autoikaskuntza, e-learning, ikaskuntza konbinatua\nIñaki Murua 23 de enero de 2013, 9:16\nEz dut oraindik artikulua irakurri, zure laburpena baino ez. Hala ere, funtsezko puntua azpimarratzen duzu, zer nolako ikasketak egin dituzten alegia.\nHalaber, on-line kontua sartzen denean, edota oro har "urrutiko" osagaia dagoen ikas-irakas prozesuetan (a distancia)partaideen kulturari (uste, asmo, pentsamolde eta abarri) erreperatu behar zaio, baita elkarreraginari ere.


Intsektu-hazkuntzarekin eta -kontsumoarekin lotutako irakasgaiak dituzte aurten NUP-eko hogei bat ikaslek. Noticias de Navarra\nIntsektu-hazkuntzarekin eta -kontsumoarekin lotutako irakasgaiak dituzte aurten NUP-eko hogei bat ikaslek\n“Entomofagia” eta “Insect Farming” irakasgaiak aukerakoak dira Nekazaritza Ingeniarien Goi Mailako Eskola Teknikoan (NIGMET)\nunavarra.es - Lunes, 5 de Febrero de 2018 - Actualizado a las 11:10h\nBiointsektizida Mikrobianoak ikerketa-taldeko kideak: ezkerretik eskuinera, Rosa Murillo, Iñigo Ruiz Escudero, Delia Muñoz, Primitivo Caballero eta Iñigo Arozarena. (CEDIDA)\nNAFARROA. Hogei ikasle inguru ari dira aurten intsektu-hazkuntzarekin eta -kontsumoarekin lotura duten eta NUPek eskaintzen dituen irakasgaiak ikasten. Nekazaritza Ingeniarien Goi Mailako Eskola Teknikoko (NIGMET) titulazioetan irakasten dira biak, Entomofagia eta Insect Farming (intsektu-hazkuntza) izenekoak dira. Lehena aukerako irakasgaia da Elikagai Prozesuen eta Produktuen Berrikuntzako Graduan;bigarrena, berriz, online eta ingelesez ematen da titulazio horretan eta Nekazaritzako Elikagaien eta Landa Ingurunearen Ingeniaritzako Graduan. Biointsektizida Mikrobianoak ikerketa-taldean egindako lanari esker eskaintzen dira irakasgai horiek NUPen. Ikerketa-taldearen burua Primitivo Caballero Murillo katedraduna da, eta taldeko beste ikertzaileak Delia Muñoz Labiano, Rosa Murillo Pérez eta Iñigo Ruiz de Escudero Fuentemilla dira, denak ere Nekazaritzako Ekoizpeneko Sailekoak.\nGainera, Iñigo Arozarena Martinicorena Elikagaien Teknologia Saileko irakasleak ere laguntzen du lanak zuzentzen. Berri samarrak dira bi irakasgaiak: Entomofagia izenekoa 2015/2016 ikasturtean hasi zen;Insect Farming, aldiz, 2016/2017 ikasturtean. Elikagai-industriak gero eta interes handiagoa du –eta, hortaz, baita ikasleek ere, gerora industria horretan lan egingo baitute– intsektuak lehengai dituzten elikagaiak produzitzeko, gizakien kontsumorako. Aipatu beharra dago 2018ko urtarrilaren 1ean Europako araudi batek (ingelesez, Novel Foods Regulation) hartu zuela indarra –2015eko azaroan onetsi zuten–, zeinak aukera ematen baitie EBko enpresei baimena eska dezaten halako produktuak prestatzeko eta merkaturatzeko. Delia Muñoz ikertzaileak azaltzen duen moduan, Espainian, orain arte, maskota intsektujaleentzako (esaterako, narrastientzako eta hegaztientzako) elikagaiak bakarrik produzi zitezkeen;Europako beste zenbait herrialdetan, ordea, Herbehereetan eta Belgikan, adibidez, baimenduta zegoen gizakientzako janari mota hori ekoiztea.\nNUPeko intsektutegia eta intsektuekin ikertzea\nGaur egun, hamabi espezie inguru daude NUPeko intsektutegian, eta biointsektizidak ikertzeko erabiltzen dira batik bat. Biointsektizidek intsektuen patogenoak erabiltzen dituzte substantzia kimikoak erabili beharrean, ekologikoki jasangarriagoak diren produktuak egiteko eta gizakien substantzia toxikoekiko gainesposizioa txikitzeko. Bada, intsektutegian lan egiten dute gehienbat ikerketa taldeko kideek, laginak prestatzen dituzten laborategiko hiru teknikarirekin batera. Azken urteetan elikagaiak ekoizteko intsektu-hazkuntza ere ari dira ikertzen, gorago aipatu bezala.\nGai horren inguruan ikasleek berriki egindako ikasketa amaierako lanen artean, aipagarria da bat. Izan ere, lanaren ikergaia da intsektuei ematen zaien elikadurak nolako eragina duen intsektuek gero izaten dituzten nutrienteetan;zehazki, barazki-hondarrak –azenario- edo brokoli-hondarrak, zeinek aukera ematen baitute ekonomia zirkularreko sistemetan integratzeko– eman zitzaizkien intsektuei, egiaztatzeko, baietz, lotura zuzena zutela bi alderdi horiek. Aipatu beharra dago janari-hondarrak maskotak elikatzeko baino ezin direla erabili, sekula ez gizakiak elikatzeko. Bestalde, “Tenebrio molitor” baliatuz lortutako irinarekin ere ari dira aldizka ikerketak egiten gizakien elikagaiak prestatzeko.\nEspezie horri irin-har ere deitzen zaio, koleoptero bat da, eta larba egoeran da ezagunagoa. Delia Muñoz ikertzaileak dioenez, balio nutritibo interesgarriak dituzte intsektuek, zehatz-mehatz, proteina eta gantz osasungarrien kantitate handia dute, eta ekologikoki iraunkorrak dira, gainera, elikagai gisa. “Hori dela eta, modu kontrolatu eta egokian hazitako eta merkaturatutako intsektuen kontsumoa gomendatu egiten du FAOk (Elikadura eta Nekazaritzarako Nazio Batuen Erakundea)”, azpimarratu du.\netiquetas: upna, nafarroa


Ibai-Ederko urtegia - Wikipedia, entziklopedia askea.\nArtikulu hau urtegiari buruzkoa da; itsasontzia gaitzat duena beste hau da: «Ibai-Ederra»\nIbai-ederko urtegia edo Nuarbeko urtegia Gipuzkoako Azpeitia udalerriko Nuarbe auzoan dagoen urtegia da. Urteko 6.598.000 m³ko kontsumoa betetzeko eraikia, Urola erdialdea, Beherea eta Urola Kostako 61.173 biztanleren beharrizanak betetzen ditu. Zehazki, honako udalerriena: Azkoitia, Azpeitia, Zestoa, Zumaia, Getaria, Zarautz eta Orio\nIbai-ederko urtegia porlan konbentzionalezkoa da. Urtegiaren uharkak 66 metroko altuera izango du du, 700 l/s inguruko erregulazio-ahalmena eta 29 m²-ko isurketa-arroa.\nGipuzkoako Ur-Kontsorzioaren webgunea.\nOrriaren azken aldaketa: 26 martxoa 2021, 13:57.


barren.eus - Angel Ibarluzea txapeldunorde Idotorbeko bola joko txapelketan, Gipuzkoako txapelketako aurrenekoa\nAngel Ibarluzea txapeldunorde Idotorbeko bola joko txapelketan, Gipuzkoako txapelketako aurrenekoa\nArgitaratua: 2019-03-26 12:15\nIdotorbeko bola-tokian hasi zuten, zapatuan, Gipuzkoako 50. Hiru Txirlo Bola Joko Txapelketa. Elgetako taldeko Iker Arizmendiarrieta gailendu zen eta bigarren egin zuen Angel Ibarluzeak.\n72 bolarik hartu zuten parte Gipuzkoako Hiru Txirlo Bola Joko Txapelketako lehen jardunaldian, Idotorbeko bola-tokian. Berezia da aurtengo txapelketa, 50. ekitaldia baita. Gainera, Elgoibarren hasi eta bukatuko da, azken jardunaldiko jaurtialdia Aiastiako bola-tokian jokatuko baitute ekainaren 1ean.\nEstreinako jaurtialdian Elgetako taldearekin diharduen Iker Arizmendiarrieta markinarra izan zen onena. Arizmendiarrietak zazpi txirlo bota zituen egin zituen hiru jaurtialditan. San Migel taldeko Angel Ibarluzea elgoibartarrak lortu zuen bigarren postua, sei txirlorekin. Floreaga taldeko Jose Muñoz azkoitiarra sailkatu zen hirugarren postuan, sei txirlo botata.\nTaldekako sailkapenean Eibarko Asola Berri taldeak lortu zuen lehen postua, 17 txirlorekin. Bolari elgoibartarrek osatu zuten podiuma, San Migel A taldeak egin zuen bigarren (13 txirlo) eta San Migel B taldea sailkatu zen hirugarren postuan (11 txirlo).\nHurrengo jardunaldia martxoaren 30ean jokatuko dute, Bergarako San Joxepe bola-tokian.\nARGAZKI-BILDUMA: Idotorbeko Bolo Joko Txapelketa


Hernaniko Txistulariak: abril 2010\nVI. Txistularien Topaketa\nGiro apartan osatu da gaur goizean hasita arratsalderarte txistularien arteko topaketa.\nEgilea: gatiaz noiz 22:00 0 iruzkinak\nTxistulari Gazteen VI. txapelketa eta Txistularien Topaketa\nTxapeldunak, Alain Sorazu, Martin Erro, eta Iruña taldea.\nLarunbatean hilak 24 ean txistulari gazteen txapelketa izango da Milagrosan.\nHiru mailatan, 23 bakarlari eta 6 talde\nGoizean, 11:30etan hasita, A kategorian (12 urte artekoak) 11 bakarlari izango dira eta B kategorian (13-16 bitartekoak) 12; arratsaldeko 17:00etan, D kategorian berriz, taldeetan egingo dute lana, eta 6 talde izango dira. Gasteiz, Iruña, Azpeitia, Donostia, Arrasate, Irun, Zestoa eta Hernaniko txistulariak izango dira bertan. 18:15etan sari banaketa izango da.\nIgandean Txistularien Topaketa izango da egun osoan. 10:00etan Dianak izango dira Kaxkoan eta inguruko auzoetan, 12:30etan dantzaldia Plaza Berrin (eguraldi txarrarekin, Udaletxeko arkupetan), eta 14:00etan herri bazkaria, Santa Barbara elkartean. Jaialdia bukatzeko, kalejira eta dantza soinuak izango dira herriko kale eta plazatan.\nTxistulari Gazteen VI. txapelketa eta Txistularien...


SORMEN POLOAK LAN ERREMINTA ERABILGARRIAK ESKAINI DIZKIE PARTE-HARTZAILEEI | www.transcreativa.eu\n> SORMEN POLOAK LAN ERREMINTA ERABILGARRIAK ESKAINI DIZKIE PARTE-HARTZAILEEI\nSORMEN POLOAK LAN ERREMINTA ERABILGARRIAK ESKAINI DIZKIE PARTE-HARTZAILEEI\nHogeita bederatzi gazte aritu dira, eta zazpi proiektu aurkeztu dituzte Dantzaz Konpainiak eta Eikenek proposatutako erronkei irtenbidea emateko\nDiziplina anitzeko taldeak osatu dira, prozesua aberastuz\nAtzo bukatu zen Sormen Poloetako bigarren edizioa. Transcreativa egitasmoak antolatu duen formazio programan aritu diren 33 gazteek Dantzaz Konpainiak eta EIKEN Euskadiko Ikus-entzunezkoen Klusterrak proposatutako erronkei emandako soluzioak aurkeztu dituzte azkeneko saioan, eta orain, enpresei dagokie proposamen bideragarritasuna aztertzea.\nErabakiaz haratago, argi geratu da gazteek lanketa serio eta profesionala gauzatu dutela urriaren 23az geroztik hona. Bederatzi lan-saioetan 7 proposamen landu dituzte. Horietako 4, Dantzaz Konpainiari zuzenduta. Hain zuzen, Konpainiaren komunitatea sortzeko –ikusleak, bazkideak, enbaxadoreak, eta abar– eta eurekin harremana sustatzeko, konpainia babesteko eta konpainiaren biziraupena bermatzeko xedez.\nLaburtuz, komunikazioari arreta gehiago jartzea –bi taldek antzeman dute gabezia bera–; Errenterian dantza-laborategia sortzea; edo-eta dantza eskola profesional bat sortzea eta kudeatzea izan dira aurkeztutako soluzioak.\nIkus-entzunezkoen alorrean, profesionalak eta profesionalak ez direnen arteko lan-metodologia garatzea ikus-entzunezkoen merkatuak ezartzen dituen beharrei erantzuteko. Horixe zen EIKENek, Euskadiko Ikus-entzunezkoen Klusterrak, proposatu zuen erronka.\nGazteen irtenbideak, berriz, Eiken Talent saria sortzea, profesionalak, ikasleak eta ikus-entzunezkoen alorrean dabiltzanen arteko elkarlana sustatzeko; On-line plataforma sortzea, profesional eta gazteen elkarlana bideratzeko; eta hirugarrena, aurrekoaren bide beretik, baina helburu ezberdinarekin: beste on-line plataforma sortzea, oraingoan ekoizle eta gazte sortzaileen artean bitartekari funtzioa izango duena.\nSormen Poloetako mentoreak bigarren edizioaren balorazio “positiboa” egin dute. Barbara Basoak gertutik jarraitu du prozesua, tutore lanetan aritu baita. Bere hitzetan, nabarmentzekoa izan da “prozesuan zehar gazteak konfiantza irabazten nola joan diren ikustea izan da”. Bide beretik, “diziplina anitzeko taldeetan aritzea oso aberasgarria dela eta gazteen artean sortu den lanerako giro aproposa” azpimarratu ditu.\nGazteek, bere aldetik, Sormen Poloetan ikasi dituzten lan erremintak “etorkizunean baliagarriak” suertatuko zaizkiela adierazi dute.


Iritsi da! — Eibar.ORG | Eibarko peoria\nHemen zaude: Hasiera / Blogak / e-gorblog / Iritsi da!\ne-gor 2008/01/02 23:15\nOLPC proiektuaren XO ordenagailua etxean dugu jada\nDuela gutxi OLPC proiektuari buruz idatzi nuen artikulu baten komentatu nuen nola eskatu nuen nire XO ordenagailua Give One Get One kanpainaren bidez (bi ordenagailu eramangarri ordaindu, bat norberarentzat eta bestea hirugarren munduko haur batentzat). Ba gaur iritsi da!\nIrikitakoan, pena pixka bat hartu dut bateria kargatzeko biradera edo tiratzeko soka ez duela ikusita... Gero interneten begiratuta ikusi dut horrela abisatuta zeukatela, hori hirugarren munduko haurrentzakoetan soilik dagoela. Baina tira, berdin dio!\nBestela, lehen inpresioa ona izan da, egia esan dena espero nuen bezala izan da: txikia eta arina da, eramangarriak behar duen moduan; ez ditu beste sistema batzuk adina aplikazio, baina beharrik ere ez, eramangarri baten behar diren aplikazioak baditu, nahiz eta bertsio arinagoak izan, eta bestela web aplikazioak erabil daitezke; kamera, mikrofonoa eta wi-fi konexioa ditu; disko gogorrik edo CD/DVD irakurgailurik ez du, baina USB portuak horiek konektatzeko bai.\nGehien harritu nauena izan da hezkuntzarako eta ikasteko zein aplikazio onak dituen, eta elkarlanerako zein ondo prestatuta! Aplikazioak bai baina elkarlanerako aukera ezingo dute gure haurrek erabili, gelan edo inguruan beste inork ez baitu (nik dakidala behintzat;-)\nOrain osagarriak lortu, jarri eta probatu behar ditut (entxufe estatubatuarrentzako egokigailua, wi-fi router-a, sagua...) eta gero askoz gehiago erabili eta probatu, ondoren blog honetan azterketa sakonago bat idazteko. Stay tuned!\nOrdenagailua, bai hardware bai software aldetik, hirugarren munduko umeentzat berariaz diseinatuta dago, eta erabilera horretarako da egokiena. Hardwareari dagokionez, gogorra, txikia, arina, eta kontsumo txikikoa da, eta software aldetik haurrek ikasteko aplikazio asko eta oso onak ditu, gainera denak elkarlanerako eta partekatzeko aukerarekin. Adinari dagokionez, nik uste adin tarte oso zabalerako dela. Nire 5 eta 3 urteko semeak ibiltzeko moduko aplikazioak ditu (bikoteak aurkitu, marraztu...) eta beste batzuk askoz aurreratuagoak (musika konposatzeko idazteko...), Interneten nabigatzeko aukeraz gain.\nBaina ez dut uste haurrentzat soilik denik, nik adibidez ez dut beraientzat erosi, niretzat baizik. Etxean jada beste ordenagailu bat badaukazu, beste eramangarriak gehiegi dira, eta XO moduko zerbait da nik beti bilatu izan dudana: txikia, arina, merkea, kontsumo txikikoa eta interneten nabigatzea, zerbait idaztea eta ezer gutxi gehiago ahalbidetuko didana. Erantzun hau, adibidez, bertatik idatzi dizut.\nIkastarora ekarriko duzu pixka bat fardatzeko ala? :P\nKontatuko diguzu; hala ere, galderatxo pare bat: Umeentzat baino ez da? Zein adin tarterako gomendatuko zenuke?\nmanex eta familia dio:\noso guapo daude ximun eta hur


Udarregi ikastolako Agenda21 programak lau urte bete ditu aurten - Albisteak - Usurbil\nUdarregi ikastolako Agenda21 programak lau urte bete ditu aurten\nLehen Hezkuntzako haurrek herria hobeto ezagutzeko hamaika ekintza egin dituzte, hainbat gai lantzearekin batera.\nLau urte beteko ditu 2020an Udarregi ikastolako Agenda21 programak. Urtero, gai bana landu dute, iraunkortasunaren ikuspegitik: mugikortasuna, hondakinak eta kontsumoa izan dira orain arte ardatz hartu dituztenak. Aurten, klima aldaketa lantzen ari dira: “Gaur-gaurko gaia da”. Udarregi ikastolako Lehen Hezkuntzako ikasleek parte hartzen dute programa horretan: 6 eta 12 urte arteko 400 ikasle inguruk.\n2019-2020 ikasturte lehengo hiruhilekoan sentsibilizazio jarduerak egin dituzte. “Komunikabideetan ia egunero entzuten dugu klima aldaketari buruz hitz egiten, baina zer da? Nola eragingo digu?”. Horrez gain, barne diagnostikoa egin du ikastolak: gai horrek zer isla duen ikasgaietan, ikastolaren egunerokoak zer eragin duen klima aldaketak, zer egin dezaketen ikasleek ikastolaren energia kontsumitzeko, eta abar. Horrekin guztiarekin, ikastolako Txoko Berdea elikatzen ari dira, etengabe. “Gure herriko ikasleak kalean eta lanean topatzen badituzu, hurbil zaitezke eta parte hartu beraiekin batera: eskertuko dute zure parte-hartzea!”, eskatu dute antolatzaileek.\nOraintxe hasi berri duten bigarren hiruhilekoan, herriko diagnostikoa gauzatzeko jarduerak egingo dituzte: horrek emaitza batzuk izango ditu, eta hobekuntzak proposatuko dituzte. “Horietako batzuk norberak egitekoak izango dira, beste batzuk ikastetxeetan egitekoak, eta beste hainbat udalari proposatuko dizkiogu, hurrengo hiruhilekoan”. Izan ere, hurrengo hiruhilekoan, ikasle taldeen ordezkariak elkartu eta egindako lana bateratu egingo dute, eta azken txostena sortuko dute, udalean aurkezteko.


Bilbao.net, Familia dut, Seme-alabekin arazoak ditut, Familian hezi\nSeme-alabekin arazoak ditut Familian hezi\nLaneko-familiako bizitza bateratu Familian hezi\nFamiliei orientatzeko eta laguntza emateko zerbitzu bat da; zerbitzu horretan, on line zabaltzen dira gai interesgarri hauek: heziketa, prebentzioa, familia, nerabezaroa eta haurtzaroa, besteak beste.\nHezkuntza Sailak, hitzarmen bat sinatzen du Euskal Herriko unibertsitatearekin.\nerakunde horrek web-orrian agertzen diren edukiak kudeatzen, prestatzen eta eguneratzen ditu.\nHezkuntza Saila Venezuela plaza, 2-6. 48001 Bilbo


Tomate lehor, oliba beltz eta ahuntz gazta ogia |\n← Hokkaidoko esne ogia\nby Intxaurtsu | otsaila 16, 2010 · 10:44\nTomate lehor, oliba beltz eta ahuntz gazta ogia\nGaurko ogia mediterraniar zaporea du, eta olio pixka batekin bikaina da. Ogi hau egiteko, ogi makina eta labea erabili izan dut. Ogi makinak nahastu, oratu eta lehen fermentazioa egin du, hau da makinak eskaintzen duen beste abantaila bat.\n285 ml ur\n350 gr galirin (indarrekoa)\n60 gr espelta hirin integrala\n40 gr zekale hirin integrala\nlegami liofilizatu sobre bat (maizena)\n25 gr tomate lehor\n50 gr ahuntz gazta\n10 oliba beltz\nlimoi xuku txorrotada bat\nUra, gatza, limoi xukua, hirinak eta legamia makinan jarri eta orea programa aukeratu\nprograma oratzen amaitu aurretik tomatea, gazta eta olibak gehitu\nprograma amaitzean orea hirineztatutako mahai batean jarri eta forma eman\nbanetoi ala erretilu batean jarri eta 45 min estalita utzi bigarren fermentazioa egin dezan\nlaba 250ºtan berotu eta behekaldean ontzi bat jarri\nogiari taxuak egin\nlabean sartu eta irakiten dagoen ura ontzira bota\nlaba 220ºra jaitsi\nlehenengo hiru minututan spray batekin labeko aldeak buzti\n25-30 minututan eginda egongo da\nOgi honek zapore sakona du, gazta laban urtzen baita eta mamia leun-leuna da.\nIntxaurtsuk idatzia, Uncategorized atalean\nLaburpen hitz hauekin Ogi makina\n9 responses to “Tomate lehor, oliba beltz eta ahuntz gazta ogia”\n10:50 otsaila 16, 2010\nNire ogi-makinaren errezeta liburuan honen antzeko bat dago, eta aspaldian dut egiteko gogoa.\nZiur albahaka pixkatekin ere mundiala dagoela!\n13:28 otsaila 16, 2010\nZeinen mediterraneoa! Nik oliba beltzekin soilik egin izan dut baina tomate lehorrarekin ere mundiala geratuko da, hurrengoan probatu beharko! muxu bat!\n22:37 otsaila 16, 2010\nAnima zaitez eta frogatu, primarakoa da ta\n18:00 otsaila 18, 2010\nMakinak moldea duenez ogi guztiak forma bera dute. Baina horrela, eskaintzen duena aprobetzatuz eta labean amaituz niretzat, beste itxura bat dute eta ez zaitu hainbeste mugatzen.\n11:34 otsaila 21, 2010\nJuantxo, makinak mila aukera ematen ditu, berarekin jokatuz emaitza itzelak lortzen dira. Forma bakarra du, baina nire kasuan hori berdin zait, benetako ogia jateko aukera baitut oso denbora murriztuan.\n16:11 otsaila 21, 2010\nerrezeta hau aurreragorako utziko dut, erakargarria den arren konplikatu xamarra iruditu zaidalako (osagai asko…).\nBaina sarrera zaharrak jarraitzen dituzuen seguru ez dakidanez, zera komentatzeko idatzi dizut: zure albarikoke, almendra eta bainilla opiltxoak egin ditudala, eta ni neu ere harrituta nagoela emaitzarekin, buaaa!! Etxe ondoko Eroskian legami freskoa jarri dutela aprobetxatuz, errezeta zehatz-mehatz jarraitu dut eta hori, ba kristorenak atera zaizkidala eta eskerrak emateko.\nSarrera hau opiltxoen komentariotan jarri izan banu irakurriko al zenuen? hurrengoan non idatzi jakiteko, dinot.\n16:31 otsaila 21, 2010\nZein ondo Mari, benetan zure opiltxoen berri izateak pozten nauela. Zuk nahi duzun sarreran idatz dezkezu, izan ere norberaren sarreran agertzen diren komentarioak posta elektronikoz heltzen baitzaizkigu, beraz arazorik ez intxaurtsuren edozein sarreratan idaztekotan.\n18:18 otsaila 21, 2010\nNeuk ere egin izan dut ogi hau, tomate lehor ta olibekin, mundiala geratzen da. Inoiz ez nuen pentsatu gazta gehitzea, baina konbinazio hori,, ufaaa, ez zuen asko iraungo ogi honek ezta? Hasi orduko dena jan!\n18:24 otsaila 21, 2010\nIdu di-da jan genuen, imaginatu laban txigortua, pesto ala guakamole pixka batekin gainetik, itzela!!!\nEman erantzun bat mari-ri Utzi erantzuna


Koronabirusa eta autonomoak – Bizilan\n6/2020 Dekretuan, 5. artikuluan, COVID-19k sortutako gaixotasun bajen inguruan ebatzi zen, kontingentzia edo gertakizun arruntengatik baino, lan istriputzat aitortuak izango zirela. Honek esan nahi du, bajan gauden bitartean, gehiago kobratuko dugula eta lehen egunetik jasoko dugula prestazioa, “Aldi baterako ezintasuna” atalean atalean azaltzen dugun bezala.\nOndorioz, bi dira lan istripu egoerara asimilatzen diren gertaerak:\nIaztik autonomo guztiek kontingentzia profesionalengatik ere kotizatzen dute (lan istripuengatik eta gaixotasun profesionalengatik). Hortaz, neurri hau autonomoentzat ere bada.\nEsan bezala, lan istriputzat onartzen denez, kotizazio oinarriaren %75 kobratuko litzateke eta, gainera, lehenengo egunetik: autonomoen gutxieneko kotizazio oinarrirako, 23,61 euro egunean.\nJarduera amaieragatiko aparteko prestazioa\nNeurri hau 8/2020 Dekretuan dago jasota, 17. artikuluan. Gainera, Ministerioak eta Gizarte Segurantzaren Zuzendaritza Orokorrak irizpide bat atera berri dute Dekretuaren hainbat puntu argitzearren.\n• Prestazio hau jasotzeko eskubidea izango dute:\n– alarma egoera dela eta, negozioa ixtera behartuta egon diren autonomo guztiek\n– diru sarreren %75eko jaitsiera izan dutenek\n• Diru sarreren %75eko jaitsiera pairatu baduzu: hilabeteko diru-sarreren jaitsiera izango da kontuan; hortaz, eskatu ahal izango duzu “prestazioa eskatu aurreko hilabeteko fakturazioa %75ean murriztu bada”. Hau da, martxoko diru sarreren jaitsiera, apirilean, prestazioa eskatzean, egiaztatu beharko genuke. %75eko jaitsiera kalkulatuko da aurreko seihilabetekoaren batezbesteko fakturazioarekin konparatuta. ADI! Sehilabeteko naturala hartuko da kontuan, azken irizpideek argitu bezala. Sei hilabete baino gutxiago eman badituzu jardueran, lan egindako denbora hori hartuko da kontuan.\n• Prestazioa eskatzeko epea: hilabeteko epea dago Dekretua indarrean hasi zenetik; beraz, apirilaren 14ra arteko tartea daukazu prestazioa eskatzeko. Hala ere, alarma egoera luzatuko balitz, BALITEKE epe hau luzatzea.\n• Prestazioaren zenbatekoa: oinarri erregulatzailearen %70. Gutxieneko kotizazio epera helduko ez bazina (hau da, ez bazeneuka, gutxienez, aurreko 12 hilabeteak segidan kotizaturik), gutxieneko kotizazio oinarriaren araberako %70 jasoko zenuke. Hau da, gutxienekoa kotizatzen baduzu, aldaketarik ez zenuke nabarituko, baina kotizazio handiagorik egingo bazenu eta 12 hilabete kotizaturik izango ez bazenu, gutxienekoa jasoko zenuke. Gutxieneko kotizazioa egiten baduzu, prestazioa 661 euro hilean izango dira.\n• Dokumentazioa: jaitsiera egiaztatzeko, kontabilitate dokumentazioaren kopia atxiki beharko duzu (emandako eta jasotako fakturen erregistro liburua, diru-sarrera eta gastuen eguneroko liburua, salmenten eta sarreren erregistro liburua edota erosketa eta gastuen liburua).\n• Altak eta bajak autonomoetan: saltokia dekretuz ixtera behartuta egon bazara, ez da beharrezkoa bajan ematea, baina aukera hori zabalik daukazu. Aitzitik, salmenten %75eko jaitsieragatik izan bada, autonomoetan altan jarraitu beharko duzu.\n• Gizarte Segurantzako kuoten ordainketa egunean izan behar dituzu prestazioa eskatu ahal izateko. Hala ere, horrela ez balitz, aukera izango zenuke, eguneratzeko eta zor horiek kitatzeko (30 eguneko epea daukazu horretarako).\n• Prestazioa jasotzen duzun bitartean ez duzu Gizarte Segurantzako kotizaziorik egin beharko (kotizatutzat joko da denbora hori).\n• Epe hau, era berean, ez da kontuan hartuko, pilatutako kotizazioei dagokionez, etorkizunean jarduera amaieragatiko prestazioa berriro eskatu beharko bazenu.\n• Prestazioaren iraupena: hilabeteko iraupena izango du. Alarma egoera luzatuko balitz, prestazioa ere luzatuko litzateke, harik eta alarma egoera amaitzen den hilabeteko azken egunera arte.\nKontrataturik daukazun mutualitatean egin behar duzu eskaera. 2019ko ekainetik derrigorra da autonomo guztiek mutualitate bat kontrataturik edukitzea kontingentzia edo gertakizun guztietarako (jarduera amaiera, aldi baterako ezintasuna eta gertakizun profesionalak). Mutualitateei gero eta botere gehiago ematen ari zaie azken urteotan (gogora dezagun hauek erakunde pribatuak direla eta, langileon osasunaren gainetik, euren interes nagusia irabaziak direla; hortaz, osasun publikoaren beste ustiaketa modu bat baino ez da).\nHala ere, hainbat eta hainbat autonomok oraindik ez dute mutualitaterik izan eta sistema publikoa erabiltzen jarraitzen zuten. Kasu honetan mutualitateren bat aukeratu beharko zenuke prestazioaren ordainketarako (ORRIALDE HONETAN duzkazu Gizarte Segurantzak zerrendatzen dituenak).\nInformazio gehiago jarduera amaieragatiko prestazioaz: Autonomoen “langabezia”\nGizarte Segurantzaren irizpideak jarduera amaieragatiko aparteko prestazioa jasotzeko


Kazetariak eta EHUko ikerlariak\n“Emakumeek espazio publikoa okupatzeko dituzten zailtasunak errepikatu egiten dira sarean”\nKazetaria eta EHUko ikerlaria.\nIrakasle agregatua (2019). Doktorea (2011) eta Kazetaritzan (2003) eta Zientzia Politikoa eta Administrazioan (2007) Lizentziatua. 2009tik irakaslea da Gizarte eta Komunikazio Zientzien Fakultateko Kazetaritza II Sailean (UPV/EHU). Berrien idazkera irratian eta Komunikazio Bulegoak irakasgaiak ematen ditu Kazetaritza Graduan, eta irakaslea da baita Gizarte Komunikazioa Ikerketa Masterrean, Nazioarteko Ikasketen Masterrean eta UPV/EHU-EITB Multimedia Komunikazioa Masterrean.\nIkerketa arloan hamabi ikerketa proiektutan parte hartu du, besteak beste, Ekonomia eta Leihakortasun Ministerioak, Eusko Jaurlaritzak, Bizkaiko Foru Aldundiak edo Eusko Ikaskuntzak finantzatutakoak.\nBere ibilbide profesionalean Cadena SEReko tokiko irratietan lan egin du eta El Correo egunkariko kolaboratzailea izan da. 2008 eta 2011 bitartean EUDEL Euskadiko Udalen Elkarteko komunikazio arduraduna izan da. Bere ikerketa lerro nagusiak gatazka kazetaritza, kazetarien lan baldintzak, erakunde komunikazioa eta generoa, komunikazioa eta irakaskuntza dira. Municheko Unibertsitatean (LMU) lau hilabeteko ikerketa egonaldi bat egin du (2017).\nBarakaldo, Bizkaia, 1977. Merchán Kazetaritzan doktorea da, Euskal Herriko Unibertsitatean (nazioarteko aipamena). Gizarte eta Komunikazio Zientzien Fakultateko irakaslea da 2016tik. Doktoretza aurreko ikerketa-lana Budapesteko Central European Universityn egin zuen, eta doktoretza ondokoa Universidad de Buenos Airesen. Hizlari izan da Universidad de Cantabrian, Universidad Carlos III-n, Deustuko Unibertsitatean eta Mondragon Unibertsitatean.\nBere ibilbide profesionalean Consumer.es martxan jarri eta garatu zuen, OJDren arabera Espainiako bostgarren hedabidea irakurle kopuruaren arabera. Ondoren, Eroskik interneten duen presentziaren arduraduna izatera pasa zen, 'Product manager' Semantix hizkuntzalaritza konputazionaleko 'startup-ean’ eta Soda.tv-rako ikus-entzunezko ekoiztetxeko kudeatzailea. Sarean Sar komunikazio korporatiboko aholkularitza-enpresa sortu zuen eta La Salve garagardoen Bilboko enpresa birsortu zuen.\nBitartez ikerketa taldearen kide, gizarte-bazterketa murrizteko eta ingurune digitaletako komunikazioari esker berdintasuna sustatzeko bideetan oinarritzen da bere ikerketa-lana.


Ion Izagirrek irabazi du 70. Valentziako Itzulia - Goierriko Hitza : Goierriko Hitza\nIon Izagirrek irabazi du 70. Valentziako Itzulia\nLarunbatean lider jarri zen ormaiztegiarra, eta postuari eutsi dio azken etapan. Alejandro Valverderen eta Pello Bilbao taldekidearen aurretik gelditu da sailkapen nagusian.\nIon Izagirre ormaiztegiarra Valentziako Itzuliko saria jasotzen\nIon Izagirre ormaiztegiarrak irabazi du Valentziako 70. Itzulian. Bigarren postua Alejandro Valverde espainiarrarentzat izan da, eta hirugarrena Pello Bilbao txirrindulari gernikarrak, Izagirreren taldekideak. Valentziako Itzuliko podiumera, beraz, Astana taldeko bi euskaldun igo dira.\nLarunbateko etapan jarri zen Izagirre itzuliaren buruan. Laugarren postuan bukatu zuen etapa hartan, baina ordura arteko liderra, Edwal Boasson Hagen norvegiarra, atzera gelditu zenez, maillot horia janztea lortu zuen. Izagirrek ondo eutsi zion Valverderen erasoari.


Indukzioan aurrez berotzeko soldadurako tratamendua kanalizazioa lortzeko, egokitzea murrizteko\nHasiera / aplikazioak / Indukzio Berotze Berria / Indukzio bidezko beroketa\nKategoria: Indukzio Berotze Berria Tags: indukzio preheating soldadura, Indukzioen preheating soldadura makina, indukzioaren aurrez berotzeko soldadura prozesua, Indukzioen berokuntzako makina, indukzioaren aurrez berotzeko tratamendua, aurrez berotutako soldadura, preheating soldadura, soldadura indukzioa aurrez berotzea, aurrez berotzeko soldadura makina, PWHT\nZer da berotze prezipitazioa?\nIndukzio preheating Produkzio prozesu baten aurretik materialak edo piezak berotu egiten dira. Aurrez berotzeko arrazoiak aldatu egiten dira. Kablearen eta alanbreen industrian, kableak aurrez berotzen dira isolamenduaren estrusioaren aurretik. Steels zerrendak aurrez berotzen dira desugerketa eta zinka estaltzeko aurretik. Indukzioen preheatingek ere metalak metalak leuntzen hasi aurretik eta hodiak eta hodiak prestatzen dituzte soldatzeko. Preheating mugikorreko soluzioak errazten dituzte muntatze-osagarrien konponketa.\nDAWEI Indukzioa preheating sistemak oso eraginkorrak dira, energiaren aurrezpen garrantzitsuak direla eta. Altzairuzko zerrendak eta kableak eta alanbreak aurrezteko orduan, diodoa erreduktoreak ziurtatzen du 0.95-ren potentzia faktorea konstantea dela eta, beraz, energia-potentzia erreaktiboak ezabatuz. Ziklo aldiz laburrak dira. Eta etengabeko bateratze automatikoak bobina bakar batek ekoizpen-eremu zabalak kudeatzen ditu. Indukzioko berokuntzako sistemak trinko eta errazak dira ekoizpen lerroetan edo aurreikusitakoetan.\nIndukzio preheating Automobilgintza, mekanika, aeronautika, elektroteknia, ondasun zuria eta itsasontzien industriak erabiltzen dute. Erabilera-eremu garrantzitsu bat soldadura aurrezteko. Gure MYD serieak aireko hozte sistema indukzioko berokuntza sistemak erabiltzen ditu offshore sektorean, berokuntzarako berokuntza egoeran. MYD serieak aireko hozte sistema berotzeko unitateak maizegi joaten dira petrolio plataformetara eta aireportura, konponketak eta mantentze lanak egiteko.\nMYD aireztapen hozte sistema berotzeko sistemak lehen erabiltzen dira preheating soldadura berotzeko tratamendua prozesua.\nIGBT PWHT makina DSP eta PLC kontrolarekin\nPWHT iturriak Soldadura ondoren arintzeko


Zoria, zoriona eta zoritxarra\nZoria, zoriona eta zoritxarra –\nApustuak debekatu edo mugatu behar dira?\nGalder 28 urterekin hasi zen jokatzen. “Anai baten apustua kobratzera joan nintzen eta orduantxe hasi zen dena. Hasieran apustu arruntak ziren, hots, kantitate txikiak, baina konturatu nintzen igarri egiten nituela eta kontrolpean neukala, makinak baino azkarragoa sentitzen nintzen eta orduan kopurua areagotu nuen. Egia da lehenengo hilabeteetan kopuru handia jaso nuela; baina, jakina, galtzen hasten zarenean, dena galtzen duzu. Apustuak ehunaka ehunaka ziren eta dena zen galdu, maileguak eskatu, galdu. Horrela bi edo hiru urtetan zehar”.\n“Hasieran apustu seguruak egiten nituen, futbolean zehatz mehatz, baina kontrola galdu nuenean, edozein kiroletan ipintzen nuen dirua. Adibidez, hockeya bazen, ba hockeya”. “Egia da galgoen lasterketei uko egiten niola”; orain irribarre batez kontatzen du, ludopaten elkarte bateko bulegoan eserita dagoela.\nGalderrek errehabilitazioko terapia bukatu du eta orain laguntza behar duten jokalariak batzen dituen boluntarietako bat da, bere moduko gero eta gazte gehiago daudelarik. “Ugaritze honek zerikusia dauka kirol apustuekin“, azaltzen du Galderrek. Ekintza-Aluviz deituriko elkarteko txostenak dioenez, 2015eko urtarriletik 2017ko urtarrilera, elkarteak 388 pertsona hartu zituen, horietako %25a 30 urte baino gazteagoak, hau da, 2013 eta 2015 urteen bitartean baino %10 gehiago. “Nire ustez, ematen ari naizen datuak ez dira ezta errealitatearen %1a ere. Joko aretoak arazoak dituzten pertsonez beteta daude”, EAko lehendakariak, Jon Anttonek, jakinarazten du.\nZenbakiek ere baieztatzen dute joera hau. Codere enpresako azken urtekariak dioenez, kirol apustuak “hobekuntza motor” bihurtu dira.\nHasieran apustuak pentsatzen nituen baina azkenean ez nuen kontrolik. Batzuetan logikarik gabeko apustuak ziren. Noizbait asmatzen nuen, baina kasuen %99an galtzen nuen. Jada ez nuen inongo kontrolik jokoaren gainean, jokoak menperatzen ninduen. Hiru urtetan, Galder-ek 70.000 euroko zorra pilatu zuen. “Azkenengo 3 hilabeteak txarrenak izan ziren, hiru kreditu eskatu nituen, bakoitza 10.000 eurokoa, gehi kreditu bakoitzaren interesak” -horiek 2000 euro eta piku izan ziren-.\nMaria Taulatsek, Ekintza-Aluviz-eko gizarte-langileak, beste fenomeno bati buruz hitz egin du: mailegu txikien gorakada. “Orain mailegu txikietan zor asko dituen jendea dator. Dei bakar batekin 300 euro ematen dizute, eta geroago mailegu bat estaltzeko beste mailegu bat eskatzen dute, eta horiei interesak gehitu behar zaizkio. Eta azkenean zer gertatzen da? Mikromaileguetako 50.000 euroko zorra aurkitzen dutela”, azaltzen du.\n“Jokatzen duzun bitartean arazoa daukazula ikusten duzu, pasatzen dena da zulo ekonomiko handi bat edukitzen duzula, eta irteten saiatzen zarela laguntza eskatu barik. Hori oso normala da, alegia, ez dugu laguntza eskatzen. Egun batean, nire emazteak erosketa batzuk egin zituen, txartelarekin ordaintzera joan zen, eta txartelak ez zuen funtzionatzen, orduan bankura joan zen azalpenak eskatzera, eta hor dena azaleratu zen”, Galderrek kontatzen du. Orduan elkartera hurbildu zen. “Terapiak 18 hilabeteko iraupena du”. Terapia kognitibo eta jokabide mailakoa da. 2 pausotan oinarritzen da. “Lehenengoa, aitortzea arazo bat daukazula, elkarrizketa bat gurekin, jokalari ohi batengatiko harrera, gizarte langile baten laguntza arazoaren atzean zer dagoen ikusteko azaltzeko, gero taldeko terapia eta garrantzitsuena, psikologoak haiei eta haien familiei laguntzen diete”, Jon Antonek azaltzen du.\n“Harrapatu baino lehen gezur asko egon dira, nire emazteak niganako konfiantza zuen. Gogorrena da pertsona gaixoarekin datorren pertsona ikustea, galduta dagoelako eta ez dakielako zelan lagundu. Momentu horretara ailegatu baino lehen berak bere bizitza zuen, ez zeukan arazorik eta egun batetik bestera arazo honekin topatzen da”, azaltzen du Galderrek. Orain deialdi sozial bat hasi da nabaritzen, izan ere, guraso batzuk ikusten dute bere seme alabak, 18, 20, 24 urtekoak, hasi direla dirua lapurtzen.\nZertarako? Ez da drogak erosteko, baizik eta apustuetan sartzeko. “Leku honetara gazteen familia asko etortzen dira”, nabarmentzen du Jon Antonek.\nZoria, zoriona eta zoritxarra Zoria, zoriona eta zoritxarra Zoria, zoriona eta zoritxarra Zoria, zoriona eta zoritxarra\napustua, jokua, ludopatia, Zoria, zoriona eta zoritxarra\nGure (zoro)etxea [2×03] - Mundu berria\nNorberaren irudimenari zor dizkiogun orduak


Elikadura osasungarria sustatzen duen "vending" gunea ipini dute Fadurako kiroldegian - Getxo - Hiruka.eus\nElikadura osasungarria sustatzen duen "vending" gunea ipini dute Fadurako kiroldegian\nIratxe Olaizola 2020-02-12 18:25\nMakina horiek loditasuna prebenitzeko elikagaiak saltzen dituzte. Era berean, hainbat hobekuntza dute ingurumen-inpaktua gutxitzeko.\nIaz hasi ziren ekimen hori lantzen, Getxo Elika udal-programaren barruan, Azti Tecnaliagaz elkarlanean. Produktu-zerrenda osatzeko, eskaintza aztertu eta askotariko elikagai-sorta hautatu da. Horiek bat egiten dute Eusko Jaurlaritzaren Osasun Saila EAEn elikadura osasungarria bultzatzeko gauzatzen hari den ekimenagaz eta NAOS Estrategiak finkatzen dituen nazioarteko osasun-irizpideakaz. Irizpide horiek nutrizioari, ariketa fisikoari eta loditasuna prebentzioari ematen diete garrantzia.\nZerbitzuaren helburua da gutxienez eskainitako produktuen % 50ek bete ditzatela loditasun-tasak jaisteko nazioarteko osasun-erakundeek ezarritako irizpideak. Hala, eskaintzaren barruan daude frutak eta entsaladak, koipe gutxiko elikagaiak, palmondo-oliorik gabekoak, gehitutako azukrerik gabekoak, laktosarik gabekoak eta zeliakoentzat egokiak. Era berean, hobekuntzak egin dira ingurumen-inpaktua gutxitzeko: birziklatutako kartoizko edalontziak erabiltzea, nork bere edalontzia erabiltzeko aukera ematea eta elementu biodegradagarriak erabiltzea, besteak beste.\nVending gunea igerilekuen eraikin nagusiaren goiko solairuan dago, aisialdi-gunean, kiroldegiko ikasketa-gelen ondoan.


LABek "irregulartasunak" salatu ditu Anoeta eta Zubietako obretan\nLABek “irregulartasunak” salatu ditu Anoeta eta Zubietako obretan\nLABek goizean salatu duenez hainbat “irregulartasun” daude Anoetaren obraren birmoldaketan eta baita Zubietako erraustegiaren obran ere, eta bi kasu hauetan salaketa bana aurkeztu ditu Lan Ikuskaritzan. Gaur goizean Anoetako konzentrazioan sindikatuaren ordezkariak, Jon Ander Goñik, esan duenez, “Gipuzkoan eraikuntza legerik gabeko sektorea da”. Goñik nabarmendu du ez dela hitzarmen probintziala aplikatzen eta honen ondorioa soldaten […]\nLABek goizean salatu duenez hainbat “irregulartasun” daude Anoetaren obraren birmoldaketan eta baita Zubietako erraustegiaren obran ere, eta bi kasu hauetan salaketa bana aurkeztu ditu Lan Ikuskaritzan. Gaur goizean Anoetako konzentrazioan sindikatuaren ordezkariak, Jon Ander Goñik, esan duenez, “Gipuzkoan eraikuntza legerik gabeko sektorea da”.\nGoñik nabarmendu du ez dela hitzarmen probintziala aplikatzen eta honen ondorioa soldaten jaitsiera eta neurri gabeko lanegunak dira. “Arduradunak enpresak dira, baina askotan administrazioaren arduragabekeriak eragina du. Ondorioz, LABek akordio bat proposatu die eragile sozial, instituzio eta sindikatuei lan baldintzen kalitateari lehentasuna emateko obraren lan-kostuari baino eta lan osasunaren arloa betetzen ez duten enpresak eregistroan sar daitezen eta gainontzekoak, aldiz, lehentasuna izan behar dute obra publikoen lizitazioetan, beste puntuen artean.\nLABek akordioa zabaldu nahi du instituzioekin, zehazki Aldundiarekin eta Udaletxearekin, eta haiekin elkartzeko ideia du.


Aplimedia ¿Quiénes somos? - Desarrollo de software\nAplimedia 1995. urtean sortutako enpresa da eta softwarearen garapenera aritzen da enpresa txiki eta ertainei bizia errazteko.\nGure etengabeko dedikazio, egiten dugunagatik pasio eta 20 urte baino gehiagoko esperientziak Bizkaia, Gipuzko, Araba, Errioxa, Nafarroa eta Kantabrian enpresa erreferente bihurtu gaitu.\nGure bezeroak prioritatea dira guretzat. Aplimedia txiki, ertain zein enpresa handiei %100-ean zerbitzatzeko sortutako enpresa da, eskualdean zein maila lokalean, baita maila nazionalean ere. 400 bezero baino gehiago dauzkagu Euskal Herri eta Espainiako iparraldean.\nErabiltzaileek guri buruz dauzkaten iritziak aintzat hartzen ditugu. Beraien kritika eta iruzkinak entzuten ditugun, egunetik egunera hobetzen joateko. Beraien poztasuna guretzat garrantzitsuena da, horregaitik gure talde teknikoa euskarria eman eta dudak konpontzera aritzen dira gehienbat.\nHainbat sektoretako enpresekin lanegiten dugu, izan ere gure produktuak pertsonalizagarriak dira eta bezero bakoitzaren beharrizanetara egokitzen ditugu.\nGure produktu nagusia Secre da, enpresaren gestiorako programa, fakturazioa eta kontabilitatea. Nahiz eta beste programa batzuk garatu ditugun, Secre da balio gehien duena eta denbora gehien ematen duguna hura garatzen.\nArreta pertsonalizatua, online eta kurtso presentzialak eskaintzen ditugu astero, bideo formatuan tutorialak, edo gurekin kontaktuan jarri zaitezke chat edo telefono bidez. Pozarren egongo gara zu atenditzeaz.\nGaratu dugun beste software bat SplitCosts da, mugikor eta Tablet-entzako aplikazioa, kalkuluak egin eta gastuak era erraz batean talde eta lagunen artean banatzeko; eta ChatToDo, formulario sortzaile boteretsu bat, formulario sinpleetatik hasita datu baseak dauzkan web oso bat garatzea ahalbidetzen dizuna, oso erraza maneiatzeko eta CMS baten itxurarekin. Hemen probatu dezakezu beta bertsioa.\nZergaitik aukeratu Aplimedia?\nHogei urte baino gehiagoko esperientzia sektorean enpresa gogor modura, berrikuntza etengabean eta gure bezeroen feeback-ari esker hobetzen.\n400 bezero baino gehiagok beraien enpresaren gestioa eta kontabilitatea konfidatzen gaituzte. Secre erreferentziazko ERP softwarea da PYME-entzako Euskal Herrian.\nErabiltzailearen erosotasunean pentsatzen garatzen ditugu programak, horregatik dira erabiltzeko errazak bertsio lokal eta hodeikoak. Azken honek gestioak edonondik egitea ahalbidetuko dizu.\nTelefono bidez ahal dizugu deitu eta doako tour bat egin, 10 minutuan jakingo duzu gure software bila zabiltzana den ala ez, eta dauzkazun dudak kontsultatu ahal izango dituzu.\nGure talde teknikoa chat, teléfono edo email bidez dago kontaktuan jartzeko, edozein duda edo arazo konpontzeko.\nNahiz eta Secre intuitiboa eta erabiltzeko erraza izan, kurtso presentzialak eskaintzen ditugu astero. Gure erabiltzaileak nahi dutenean etor daitezke edo langileak bidali, nahi duten bezain beste.


Irekia Eusko Jaurlaritza - Gobierno Vasco :: Ernesto Sainz Familia eta Aniztasuneko zuzendariak emakume ijitoen parte-hartzea sustatzen du gizarte ordena sozial guztietan\nErnesto Sainz Familia eta Aniztasuneko…\n<img src="https://www.irekia.euskadi.eus/uploads/cover_photos/42010/original/IJITU_EMAKUMEAK.png" style="max-width:100%" alt="Sainz Lanchares , gaur" />\nSainz Lanchares , gaur Iturria: Irekia\nBilbo 17 11 07\nErnesto Sainz Lanchares Eusko Jaurlaritzako Enpleguko eta Gizarte Politiketako Saileko Familia eta Aniztasuneko zuzendariak, gaur goizean, topaketa batean hartu du parte emakume ijitoekin, aurrez aurre ezagutzeko “nola sentitzen eta bizi duten beren oraina eta etorkizuna”, eta Emakumeen Batzordearekin gizon, emakume eta ijito eta ez-ijitoen arteko berdintasuna sustatzeko duen konpromisoa azaldu du.\nSainz Lancharesek zera esan du: “espazio bat behar da eta ahalduntze indibiduala eta kolektiboa emakume ijitoen elkarteen mugimenduak sendotzeko eta, zuok eremu guztietan parte hartzeko tresnak behar dira, eta emakume ijitoen eta erakundeen, komunikabideen, beste elkarte eta kultura batzuen eta, oro har, gizartearen arteko zubi izan behar da”.\nSainz Lancharesek esan du Eusko Jaurlaritza “lankidetzan ari dela Batzordearekin, proposatutako jarduketa guztietan, bai eta aurreko urteetan Zarautzen, Deban eta Donostia-San Sebastianen eginiko prestakuntza- eta ahalduntze-topaketetan ere, bai antolaketan Batzordeko idazkaritzatik, bai finantzaketan zuzendaritzatik”.\n“Zuon aurrerapenen partaide sentitzen gara, batzuk ez dira oso agerikoak, eta beste batzuk oso agerikoak dira, besteak beste, emakume ijitoak erakundeetara hurbiltzeaz eta alderantziz ari garenean. Gaur, hemen, Emakunderen, Bizkaiko Foru Aldundiaren, Bilboko Udalaren eta Eusko Jaurlaritzaren ordezkariak izan ditugu, eta beren presentzia ez da salbuespenezkoa, ezarri dituzuen helburu horiekin duten konpromisoaren eta helburu horiek lortzeko elkarrekin lan egiteko duten borondatearen adierazle baizik”.\nFamilia eta Aniztasuneko zuzendaria kezkatuta ageri da, “ijitoen komunitateaz eta emakume ijitoez, bereziki, dagoen gizarte-irudiagatik. Egon daitezkeen aurreiritziak gaindituko dituen begirada behar da; horretarako, leiho gehiago ireki behar dira, ijitoak ez direnen presentzia salbuespenezkoa ez duten espazioak irekitzeko, eta, horrela, ijitoen elkarteak, baita emakumeenak ere, euskal gizarte osoari irekitzeko, eta Ijitoen Batzordeaz gain eskaintzen zaizkizuen foro eta topaketarako espazio guztietan parte har dezazuen, dagoeneko batzuk egiten ari zareten bezala: Emakunderen lurraldeko kontsulta-batzordeak”.\nSainz Lancharesek kolektiboari proposatu dio “elkarrekin lan egitea genero-indarkeriaren tratamenduan eta prebentzioan. Badakigu horretan ari zaretela lanean, baita Euskaditik kanpora ere, eta horretarako Senatuko batzorde batean parte hartzen ari zaretela. Badakigu gai horrek adorea behar duela eta ez dela erosoa; hori dela eta, zorionak ematen dizkizuegu, horretan lan egiteagatik erakusten duzuen ausardiagatik, eta genero-indarkeriaren aurka borrokan jarraitzera animatu nahi zaituztegu”.\nFamilia eta Aniztasuneko zuzendariak konpromisoa hartu du “elkarrekin lanean jarraitzeko; izan ere, bereziki gogobetegarria da zuokin partekatzea zuon bizitza zuzentzen jarraitzeko aitorpena, eragingarria eta estimulua den topaketa hau, hori baita ahalduntzeaz hitz egitean adierazi nahi duguna. Eskerrik asko Batzordeari, topaketa antolatzeagatik”.\nIJITU_EMAKUMEAK.png 3 MB (png)\nErnesto Sainzek “ijito ez direnek ijitoen gainean dituzten eta ijitoek ijito ez direnen gainean dituzten aurreiritziei uko egin eta elkar ezagutzera” animatu du